Emperor kan Mikaido 1894\nAn Shogun iyo an pigbibistong diktador militar kan Hapon kaidtong panahaon sa tahaw kan mga taon na 1185 hasta 1868. Sinda ipiglalaag sa pwesto kan mga Emperador, na pirmi ngani sindang naipapamugtak bilang mga de facto na tagapagpadalagan kan nasyon. Alagad kan panahon na kan Kamakura, sinda igwa nin kapangyarihan sa estado. Lain man igdi an kapangyarihan sa gobyerno. An pwestong ini haros pirmi na ipigpapasa sa paagi nin pagpapamana kan mas gurang na henerasyon nin pamilya. Alagad, sa lawig kan nag aging panahon, nagkaigwa naman nin pagkakataon na makakapot nin pwesto an ibang mga pamilya.\nAn Shogun, halipot na termino para sa tataramon na Sei-i Taishōgun (征夷大将軍, "Commander-in-Chief of the Expeditionary Force Against the Barbarians"), sarong halangkaw na titulong militar hali sa peryodong Heian. Kan si Minamoto no Yoritomo nagkaigwa nin politikal na kapangyarihan sa Hapon kan 1185, an titulo ipigbwelta tangani magin regular an posisyon. Iyo man idto an nagin basehan tangani na magin pormal na posisyon an pagigin shogun.\nAn mga opisyal na shogun kolektibong pigmimidbid bilang bakufu o tent government. Sinda an minagibo kan aktwal na mga trabaho kan administrasyon mantang an Imperyal na korte iyo man giraray an igwang nominal nin autoridad. An tent iyo an minasimbolo kan parte kan shogun bilang sarong komander pangmilitar. Alagad ini ngani temporalmente man sana. Anupaman, an institusyon na ini pigbibisto bilang shogunate. Naglawig ini nin 700 sana asin narumpag kan panahon na pigtao ni Tokugawa Yoshinobu ki Emperador Meiji kan 1867 bilang parte kan restorasyon sa peryodo kan Meiji.\nKinua sa "https://bcl.wikipedia.org/w/index.php?title=Shōgun&oldid=192515"\nHuring binago an pahinang ini kaitong 11 Hulyo 2020, alas 10:50.


Nagsurokong CTG sa Bicol marecibe nin biyaya-9th ID\nCamp Elias Angeles, Pili, CamSur --- An 9th Infantry Division kan Philippine Army sa Bicol nasa proceso kan mga dokumento nganing marecibe an mga biyaya para makabalik sa normal na pagbuhay an bagong batch naman kan mga nagsurukong 49 miembros asin suportadores kan Communist Terrorist Group (CTG) hale sa provincia nin Masbate.\nSi Army Major John Paul Belleza, opisyal na parataram kan 9th ID kan Philippine Army sa Bicol nagpahayag kabale sa mga calificadong mga rebel returnees an makakarecibe kan minasunod, automatic financial assistance hale sa lokal na gobierno na nagcacantidad P15,000; biyaya hale sa Enhanced Comprehensive Integration Program kan gobierno nasyonal; pigsukong armas depende sa calibre an cantidad asin iba pa para sa saindang pagbalik sa normal na pagbuhay.\nAlagad piglinaw ni Major Belleza an mga calificado sa mga makakarecibe nin biyaya iyo an Milisyang Bayan, Sangay ng Partido sa Lokalidad asin mga regular na miembros kan rebeldeng New People’s Army.\nAn 49 pinakahuring grupo nin mga nagsuruko sa Masbate kinababalehan kan mga suportadores kan CTG na kumpuesto nin pitong regular na miembros kan NPA, apat hale sa Milisyang Bayan asin 36 mga suportadores.\nManlaen-laen na calibreng armas pigsuko kan mga rebeldeng NPA hale sa Masbate sa 9th ID sa pamamayo ni MGen Henry A. Robinson Jr. PA, Commander of Joint Task Force Bicolandia. (9th ID)\nSaindang sinuko an 57 manlaen-laen na klasing armas na igwang high powered asin 56 low firearms. Afuera pa kaini, saindang sinuko an sarong anti-tank asin anti-personnel mine, mga magazine kan kumunista asin mga bala.\nAn returnees pig-welcomed kan mga opisyal kan militar kan Sabado, Noviembre 6 sa headquarters kan 2nd Infantry Battalion sa Brgy. Bacolod, Milagros, Masbate.\nSi MGen Henry Robinson Jr. PA, Commander kan Joint Task Force Bicolandia inomaw an pagtarabangan kan security sector, LGUs ahencias de gobierno asin namamanuan na padagos nang nagdedenuncia sa CTG.\nEnvuelto digdi an mga elementos kan 903rd Infantry Brigade, 2nd IB, 22nd IB, 31st IB, 96th IB, 91st Division Reconnaissance Company, Masbate 2nd Provincial Mobile Force Company asin mga Intelligence units sa espuersos man nganing magsuroko an grupo sa paagi ni Lt. Col. Siegfried Felipe Awichenc, Battalion Commander kan 2nd IB asin yaon man si Col. Aldwine Almase, Brigade Commander kan 903rd Brigade.\nNagpasalamat man si BGen Robinson sa mga rebel returnees huli ta katuwang na kan gobierno sa paglaban sa CTG.\nSinabi pa ngunian sanang taon igwa nang 1,100 na mga nagsuroko.


Cuarto ni Darleen Francisco, linaog nin dae bistong tawo - BICOL STANDARD | Bicol News\nHome Camarines Norte Daet Naga City News Cuarto ni Darleen Francisco, linaog nin dae bistong tawo\nCuarto ni Darleen Francisco, linaog nin dae bistong tawo\nVINZONS, CNorte – Mas hararom na imbestigasyon an ginigibo ngonian kan mga pulis sa nangyaring paglaog sa residencia ni Darleen Francisco, poco mas o menos alas 7:40 kan sarong banggui.\nDarleen Mitchell Francisco\nRetrato hale sa social media account ni Francisco\nSusog sa report kan pulis, malinaw na ginamitan nin fuerza an paglaog sa cuarto ni Franciso na namumugtak sa San Roque St., Barangay III, Poblacion, digdi.\nSi Francisco iyo si babae na kaibahan ni Mrs. Josephine Tallado, agom ni Gov. Edgar “Egay” Tallado kan sinda magdulag pasiring sa Naga City, mantang nag iibitar suboot sa gobernador ta igwa nin huma sa saiyang buhay.\nInabutan kan mga pulis an cuarto ni Francisco na enterong winaragas an saiyang mga gamit, na may senyal na igwang hinahanap na bagay an mga suspechado.\nNakalaog sa cuarto an suspechado sa paagi kan pagrangka kan “steel grills” sa bintana sa parte na kusina, asin binaklas an tulong dahon kan jalousies, na iyo an ginamit na entrada kan suspechado.\nMientrastanto, sinabi pa sa imbestigasyon na igwa nin nakuang nakasurat sa kapidasong papel, na iwinalat sa salog na na may tataramon na “Wag kang uuwi, patay ka, gov.”\nDae man masabi kun may nawawara na mga gamit sa laog kan cuarto ni Darleen ta mayo siya sa saindang residencia kan mangyari an incidente.\nAn mga imbestigador may nakuang duwang cellphone na pig turn over ki Atty. Ludivina Francisco.\nAfuera kaini, nakakua pa nin sarong ballpen asin sarong latent print.\nMientrastanto, si Gov. Tallado, nag hagad nan in depensasyon sa saiyang esposang si Josephine kasoodma, asin sa saiyang mga kahimanwa sa Camarines Norte, huli kan nangyaring escandalo na nangyari, kan mag kuriyat an saiyang retrato, kaibahan an saiyang “sinasabing” piday o bata, na naging viral sa internet.—BICOL STANDARD\nCuarto ni Darleen Francisco, linaog nin dae bistong tawo Reviewed by Bicol Standard on Tuesday, October 28, 2014 Rating: 5\nTags : Camarines Norte Daet Naga City News


Home / News / Police Report / Tabaco City / Babaying may kinasuhan huli sa utang, binadil, gadan\nBabaying may kinasuhan huli sa utang, binadil, gadan\nBicol Standard Newspaper Tuesday, March 20, 2018 News, Police Report, Tabaco City\nTabaco City (Bicol Standard) – An kasong Estafa laban sa saiyang barkada an saro sa mga pighihiling na anggulo kan mga otoridad kun ngata binadil, gadan an sarung babaying negosyante sa laog mismo kan compound kan simbahan sa Tabaco City kan Domingo nin banggi, bandang alas 9:40, Marso 18, 2018.\nSa intrivista ki Police Supt. Jefferson Araojo, Hepe kan Tabaco City PNP, inisyalmente, iyo an nagluwas na anggulo matapos maaraman na kina agahan kuta nin Lunes, Marso 19, maatinder nin hearing an biktima na may kinaaraman sa nasambit na kaso.\nMay dakula kaya suboot na pina utang an biktima alagad dae na nagbabayad sa haloy nang panahon.\nBinisto an biktima na si Joan Cereza y Calla, 34 anyos, may agom, negosyante, asin residente kan Poblacion, Malinao, Albay.\nSegun ki Supt. Araojo, may sadiring hardware, trucking business asin restaurant an biktima.\nNangyari an insidente mantang mabisita kuta ini sa saindang paryentes sa Brgy San Juan, Tabaco City, kaiba an duwang aki asin duwa pang pamangkin asin pinsan.\nNapag araman na kada Domingo, pirming nag uuli an biktima sa lugar kaya posibleng natudan na an pattern na ini kan mga suspek.\nNaenot na an mga suspek sa lugar asin nag aabang na sa biktima, sabi pa kan pulis.\nMantang nakapundo an sasakyan, basang na pigtahawan kan mga ini an sasakyan saka na pigbadil an biktima sa manlaen laen na parte kan hawak.\nMaray na sanang dae man dinamay an apat na kaakian na kaiba kan biktima, segun sa pulis.\nMatapos an insidente, naglakaw lakaw sana an duwang suspek parayo sa lugar.\nNahiling kan sarung tanod sa lugar an mga suspek alagad saru sa mga ini an tinutukan siya kaya nagtago na sana sa laog kan outpost.\nSegun man sa guwardiya kan LCC Mall, nahiling niya an mga suspek na suminakay nin sarung SUV saka nagdulag parayo sa lugar.\nDae man naplakahan an nasabing getaway vehicle.\nMatapos an insidente, narecover sa pinangyarihan an 3 basyo nin cal .45, asin 7 basyo kan cal .22.\nSa presente, pig-rereview na kan pulisya an gabos na CCTV sa lugar ngani mapandukan an mga suspek.\nAn cellphone man kan biktima an itinao na muna sa Cyber Crime Unit kan PNP ngani isairarom sa digital forensic examination.\nBabaying may kinasuhan huli sa utang, binadil, gadan Reviewed by Bicol Standard Newspaper on Tuesday, March 20, 2018 Rating: 5


‘An pag-ayuno sarong bagay na nakakatabang sa saindo na horophoropon an espirituwalidad nindo asin nagpapagirumdom sa saindo na bakong materyal na mga bagay an pinakaimportante sa buhay.’—SARONG BABAENG KATOLIKO.\n‘An pag-ayuno nakakatabang sa saindo na magkaigwa nin relasyon sa Dios.’—SARONG JUDIONG RABI.\n‘Sa relihion ko, obligasyon an pag-ayuno, sarong importanteng paagi tanganing ikapaheling ko an sakong debosyon asin pasasalamat sa Dios. Nag-aayuno ako dahel namomotan ko an Dios.’—SARONG PARASUNOD KAN RELIHION NA BAHA’I.\nAN PAG-AYUNO sarong kaugalean na ordinaryo sa dakol na relihion sa kinaban, kaiba na an Budismo, Hinduismo, Islam, Jainismo, asin Judaismo. Dakol na tawo an naniniwala na paagi sa paglikay sa kakanon sa laog nin partikular na peryodo nin panahon, mas napaparani sa Dios an saro.\nAno sa paghona nindo? Maninigo daw kamong mag-ayuno? Ano an sinasabi manongod digdi kan Tataramon nin Dios, an Biblia?\nMga Pag-ayuno kan mga Panahon kan Biblia\nKan mga panahon kan Biblia, may mga tawo na nag-ayuno sa manlaenlaen na dahelan, asin inoyonan iyan nin Dios. An nagkapira nag-ayuno tanganing ipaheling an grabeng kamondoan o pagsolsol huli sa mga kasalan (1 Samuel 7:4-6), tanganing makimaherak na logod oyonan sinda nin Dios o hagadon an paggiya nia (Hokom 20:26-28; Lucas 2:36, 37), o tanganing mas mapakarhay an konsentrasyon kun naghohorophorop.—Mateo 4:1, 2.\nMinsan siring, an Biblia nagsambit man nin mga pag-ayuno na dai inoyonan nin Dios. Si Hadeng Saul nag-ayuno bago nagkonsulta sa sarong espiritista. (Levitico 20:6; 1 Samuel 28:20) An maraot na mga tawo, na arog ni Jezebel saka kan mga panatiko na nagplanong gadanon si apostol Pablo, nagtagama nin panahon para sa mga pag-ayuno. (1 Hade 21:7-12; Gibo 23:12-14) An mga Fariseo midbid na gayo sa regular sa pag-ayuno ninda. (Marcos 2:18) Pero, kinondenar sinda ni Jesus, asin dai ninda napahanga an Dios. (Mateo 6:16; Lucas 18:12) Siring man, dai inintindi ni Jehova an mga pag-ayuno nin nagkapirang Israelita huli ta maraot an saindang mga gibo asin motibo.—Jeremias 14:12.\nIpinapaheling kan mga halimbawang ini na bakong pag-ayuno mismo an nakakapaogma sa Dios. Minsan siring, dakol na sinserong lingkod nin Dios na nag-ayuno an inoyonan nin Dios. Sa siring, an mga Kristiano daw maninigo na mag-ayuno?\nObligado daw an mga Kristiano na Mag-ayuno?\nAn Ley ni Moises nagboot sa mga Judio na ‘pasakitan an saindang kalag,’ an boot sabihon, mag-ayuno, sarong beses sa sarong taon sa Aldaw nin Pagbayad sa Kasalan. (Levitico 16:29-31; Salmo 35:13) Ini sana an solamenteng pag-ayuno na ipinagboot ni Jehova sa saiyang banwaan. * Seguradong kinuyog kan mga Judiong nabuhay sa irarom kan Ley ni Moises an pagboot na iyan. Alagad bakong kahagadan sa mga Kristiano na sunodon an Ley ni Moises.—Roma 10:4; Colosas 2:14.\nMinsan ngani talagang nag-ayuno si Jesus arog kan kahagadan kan Ley, dai sia midbid sa kaugalean na ini. Sinabi nia sa saiyang mga disipulo kun paano sinda dapat gumawe kun napagdesisyonan ninda na mag-ayuno, alagad dai nia noarin man ipinagboot na mag-ayuno sinda. (Mateo 6:16-18; 9:14) Kun siring, taano ta sinabi ni Jesus na mag-aayuno an saiyang mga disipulo pagkagadan nia? (Mateo 9:15) Bako ining pagboot. Ipinaparisa sana kan mga sinabi ni Jesus na pagkagadan nia an saiyang mga disipulo magmomondong gayo asin mawawaran nin gana na magkakan.\nAn duwang pagkasaysay sa Biblia dapit sa enot na mga Kristiano na talagang nag-ayuno nagpapaheling na kun an sarong tawo minalikay sa kakanon huli sa marahay na motibo, ini inaako nin Dios. (Gibo 13:2, 3; 14:23) * Kun siring, an mga Kristiano dai obligado na mag-ayuno. Alagad, kun mapagdesisyonan nin sarong tawo na mag-ayuno, sia maninigo na magin mapagbantay sa nagkapirang peligro.\nMag-ingat sa Nakatagong mga Peligro\nAn sarong nakatagong peligro sa pag-ayuno na dapat likayan iyo an pagpakangmatanos. Nagpatanid an Biblia tumang sa pagigin ‘sagin na mapakumbaba.’ (Colosas 2:20-23) An ilustrasyon ni Jesus dapit sa mapalangkaw na Fariseo na an paghona nakakalabi an saiyang moral kisa sa iba huli ta regular siang nag-aayuno malinaw na nagpapaheling na habo nin Dios an siring na saboot.—Lucas 18:9-14.\nSala man na ipaisi sa publiko an dapit sa saindong pag-ayuno o na mag-ayuno huli ta may nagsabi sa saindo na gibohon iyan. Segun sa Mateo 6:16-18, nagsadol si Jesus na an pag-ayuno maninigo na magin sarong pribadong bagay, sa pag-oltanan nindo asin nin Dios, asin na dai nindo maninigong ipaisi iyan sa iba.\nManinigo na dai noarin man isipon nin saro na an pag-ayuno minsan paano nakakabayad sa pagkakasala. Tanganing akoon nin Dios, an pag-ayuno dapat na iniibanan nin pagkuyog sa saiyang mga ley. (Isaias 58:3-7) An odok sa pusong pagsolsol, bako an pag-ayuno mismo, an nagigin dahelan tanganing mapatawad sa mga kasalan. (Joel 2:12, 13) Idinodoon kan Biblia na napapatawad kita huli sa dai na kutana maninigong kabootan ni Jehova na itinao paagi sa atang ni Cristo. Imposible na magin maninigo kita na magkamit nin kapatawadan paagi sa ano man na gibo, kaiba na an pag-ayuno.—Roma 3:24, 27, 28; Galacia 2:16; Efeso 2:8, 9.\nIpinapaheling man kan Isaias 58:3 an saro pang salang ideya nin dakol. Ipinarisa kan mga Israelita na nagkautang sa sainda si Jehova dahel sa pag-ayuno ninda, na garo baga paagi sa pag-ayuno, ginigibohan ninda nin pabor an Dios. Naghapot sinda: “Sa anong dahelan kami nag-ayuno asin dai mo naheling, asin pinasakitan niamo an samong kalag asin dai mo minangno?” Dakol man ngonyan an nag-iisip na huli sa saindang pag-ayuno, maaasahan man ninda na an Dios magibo nin pabor para sa sainda. Logod na dai niato noarin man arogon an siring na daing galang asin bakong sono sa Kasuratan na saboot!\nIniisip nin iba na posible na magin maninigo na magkamit nin pag-oyon nin Dios huli sa pagpasakit sa hawak paagi sa pag-ayuno, pagpakol sa saindang sadiri, o mga bagay na kaagid kaiyan. Kinokondenar kan Tataramon nin Dios an siring na kaisipan, na ipinapaheling na an “grabeng pagtratar sa hawak” “daing halaga sa pakikilaban sa” maraot na mga mawot.—Colosas 2:20-23.\nSarong Balanseng Pagmansay\nAn pag-ayuno bakong obligasyon; ni sala man iyan. Tibaad magin kapakipakinabang iyan sa nagkapirang kamugtakan kun nalilikayan an mga peligrong sinambit sa enotan. Minsan siring, an pag-ayuno bako an pangenot na bagay tanganing akoon an satong pagsamba. Si Jehova ‘an maogmang Dios,’ asin gusto nia na magin maogma an saiyang mga lingkod. (1 Timoteo 1:11) An Tataramon nia mismo nagsasabi: “Mayong orog karahay para sa sainda kisa sa . . . an lambang tawo kumakan asin uminom nanggad patin makaheling nin karahayan sa gabos niang kahigosan. Iyan an balaog nin Dios.”—Eclesiastes 3:12, 13.\nAn satong pagsamba maninigo na may kagayagayahan, alagad dai noarin man ikinonektar kan Biblia sa kaogmahan an pag-ayuno. Dugang pa, kun an paglikay sa kakanon makakaapektar na gayo sa satong salud o makakaubos kan satong kosog para sa magayagayang gibohon na itinao kan satong Kaggibo sa tunay na mga Kristiano—na iyo an pagpahayag kan maogmang bareta kan Kahadean—sa siring malinaw na makakaolang logod iyan.\nBaga man nagdesisyon kita na mag-ayuno o dai, maninigong likayan niato na husgaran an iba. Sa tunay na mga Kristiano, maninigong mayo nin pagdiriskutiran sa temang ini, “huli ta an kahadean nin Dios dai nangangahulogan nin pagkakan asin pag-inom, kundi nangangahulogan nin katanosan asin katoninongan patin kagayagayahan paagi sa banal na espiritu.”—Roma 14:17.\n^ par. 12 An pag-ayuno ni Ester dai ipinagboot nin Dios, dawa ngani garo baga inoyonan nin Dios an pag-ayuno nia. Ngonyan, an Judiong Kapiestahan nin Purim kinatodan nang ginigibo pagkatapos kan Pag-ayuno ni Ester.\n^ par. 14 May mga Biblia na igwa nin nagkapira pang sinambit manongod sa pag-ayuno, alagad an mga idinagdag na ini dai naglataw sa pinakadaan na mga manuskrito sa Griego.—Mateo 17:21; Marcos 9:29; Gibo 10:30; 1 Corinto 7:5, King James Version.\nAn mga Fariseo nagsagin na mapakumbaba kun nag-aayuno\n“An kahadean nin Dios dai nangangahulogan nin pagkakan asin pag-inom, kundi nangangahulogan nin katanosan asin katoninongan patin kagayagayahan”\nKumusta an Manongod sa Kuaresma?\nAn 40 aldaw na pag-ayuno kun Kuaresma sinasabing paggirumdom sa 40 aldaw na pag-ayuno ni Cristo. Pero, dai noarin man pinagbotan ni Jesus an saiyang mga disipulo na girumdomon an pag-ayuno nia, ni may ano man na ebidensia na nag-ayuno sinda. An enot na masasarigan na pagkasambit sa 40 aldaw na pag-ayuno bago an Pasko nin Pagkabuhay iyo an pinaniniwalaan na yaon sa mga surat ni Atanacio, na may petsang 330 C.E.\nHuling si Jesus nag-ayuno pagkatapos kan saiyang bautismo asin bakong bago kan saiyang kagadanan, garo baga laen man an ginigibo kan nagkapirang relihion na pagselebrar nin Kuaresma sa mga semana bago an Pasko nin Pagkabuhay. Minsan siring, an 40 aldaw na pag-ayuno sa enot na mga kabtang kan taon lakop sa suanoy na mga Babilonyo, Egipcio, asin Griego. Malinaw nanggad na dian kinua an “Kristianong” kaugalean na ini.


Gibo 28 | Bibliya Online | New World Translation\nSa baybayon nin Malta (1-6)\nPinaumayan an ama ni Publio (7-10)\nPagpasiring sa Roma (11-16)\nNakipag-ulay si Pablo sa mga Judio sa Roma (17-29)\nNaghulit si Pablo na may pagkapusuan sa laog nin duwang taon (30, 31)\n28 Kan nasa baybayon na kami, naaraman mi na Malta an apod sa islang idto. 2 Asin an mga tawo duman na iba an lengguwahe* nagpahiling sa samuya nin sobra-sobrang kabuutan. Dahil mauran asin malipot, nagpalaad sinda nin kalayo asin kami gabos inasikaso nindang marhay. 3 Alagad kan si Pablo huminakbot nin saradit na pidaso nin kahoy asin ibinugtak iyan sa kalayo, sarong makamandag na halas an luminuwas dahil sa init asin kinagat kaini an kamot niya. 4 Kan an mga tawong iba an lengguwahe mahiling an nagkakalay-kalay na halas sa saiyang kamot, nagpuon sindang magsarabi sa lambang saro: “Siguradong paragadan an tawong ini, asin dawa nakaligtas siya sa dagat, an Hustisya* dai nagtugot na magdanay siyang buhay.” 5 Alagad, iwinitik niya sa kalayo an halas asin dai lamang siya naano. 6 Pero pighahalat ninda na maghubag an saiyang hawak o na bigla siyang magadan. Pagkatapos nin haloy na paghalat asin dai man sindang nahiling na maraot na nangyari sa saiya, nagbago an saindang isip asin nagpuon na magsabing saro siyang diyos. 7 Ngunyan nasa palibot kan lugar na idto an mga dagang pagsadiri kan namamahala sa isla, na an pangaran Publio, asin tinara-tara niya kami saka tulong aldaw na inistimar. 8 Nagkataon man na an ama ni Publio nakahigda na kinakalintura saka grabe an pagkurso.* Dinumanan ini ni Pablo saka namibi siya, asin ipinatong niya sa lalaki an saiyang mga kamot, asin pinaumayan ini. 9 Pagkatapos kaini, an iba pang mga tawo sa isla na may hilang nagduruman man sa saiya tanganing mapaumayan. 10 Bilang pag-apresyar, tinawan ninda kami nin dakul na regalo, asin kan malayag na kami, pinabalunan ninda kami kan mga kaipuhan mi. 11 Pakalihis nin tulong bulan sa isla, naglayag kami lunad nin sarong barko na may nakalaag sa inutan na ladawan kan mga aki ni Zeus. Haling Alejandria an barkong ini asin sa isla nagpalihis nin tiglipot. 12 Nagduong kami sa Siracusa asin nagtulong aldaw kami duman; 13 hali duman nagpadagos kami sa pagbiyahe asin nag-abot sa Regio. Pakalihis nin sarong aldaw, naghuyop an duros na habagat asin nakaabot kami sa Puteoli kan suminunod na aldaw. 14 May nanumpungan kaming mga tugang digdi asin inagda ninda kami na magpirmi sa sainda nin pitong aldaw, asin pagkatapos nagbaklay kami pa-Roma. 15 Nabaretaan kan mga tugang duman an manungod sa samo, asin nagbaklay sinda sagkod sa Merkado nin Apio asin sa Tres Tavernas* tanganing sabaton kami. Kan mahiling sinda ni Pablo, nagpasalamat siya sa Diyos asin kuminusog an saiyang buot. 16 Kan sa huri maglaog kami sa Roma, tinugutan si Pablo na mag-istar nin solo sa harong na may sarong suldados na nagbabantay sa saiya. 17 Alagad, pakalihis nin tulong aldaw ipinaapod niya an mga panginot na lalaki kan mga Judio. Kan magkatiripon na an mga ini, sinabi niya sa sainda: “Mga tugang, maski ngani dai man akong ginibong kontra sa mga tawo o sa mga kaugalian kan satong mga apuon, iprineso ako sa Jerusalem dangan itinao sa kamot kan mga Romano. 18 Asin pagkatapos nindang magsiyasat, gusto ninda akong palibrehon, huli ta mayong basehan na ipagadan ako. 19 Alagad kan dai mag-uyon an mga Judio, napiritan akong mag-apelar ki Cesar, pero ginibo ko iyan bako dahil igwa akong ano man na iaakusar laban sa sakuyang nasyon. 20 Kaya ini an dahilan na hinagad kong mahiling asin makaulay kamo, huli ta dahil sa paglaom na hinahalat kan Israel kaya nakakadenahan ako nin arog kaini.” 21 Sinabi ninda sa saiya: “Mayo kaming naresibing mga surat manungod sa saimo hali sa Judea, asin mayo man nin siisay man sa mga tugang niyato na nag-abot hali duman an nagbareta o nagtaram nin ano man na maraot tumang sa saimo. 22 Pero iniisip mi na tama sana na madangog niyamo sa saimo kun ano an mga sabuot mo, huling aram mi nanggad na sa gabos na lugar maraot an mga itinataram manungod sa sektang iyan.” 23 Dangan nag-iskedyul sinda nin sarong aldaw tanganing makaulay ninda siya, asin mas dakul sinda ngunyan na nagduruman sa dinadagusan niya. Puon aga sagkod banggi, ipinaliwanag niya sa sainda an isyu paagi sa lubos na pagpatotoo mapadapit sa Kahadian nin Diyos, tanganing kumbinsiron sinda manungod ki Jesus base sa Katugunan ni Moises saka sa Mga Propeta. 24 May mga nagtubod sa mga bagay na sinabi niya; an iba habong magtubod. 25 Asin huling dai sinda nagkakauruyon, nagpuon sindang magharali, asin ini an sarong ikinomento ni Pablo: “Tama nanggad an itinaram kan banal na espiritu sa saindong mga apuon paagi ki Isaias na propeta, 26 na an sabi, ‘Magduman ka sa banwaan na ini asin sabihon mo: “Madadangog nanggad nindo pero dai lamang nindo masasabutan, asin mahihiling nanggad nindo pero dai lamang nindo mamamaanan. 27 Huli ta an puso kan banwaan na ini nawaran na nin pakamati, asin paagi sa saindang mga talinga nagdadangog sinda na daing paghimati, asin pinipirong ninda an saindang mga mata, tanganing dai sinda nuarin man makahiling paagi sa mga mata ninda asin makadangog paagi sa mga talinga ninda saka makasabot paagi sa mga puso ninda dangan magbakli asin paumayan ko sinda.”’ 28 Kaya dapat nindong maaraman na an mensahe manungod sa paagi kan pagliligtas nin Diyos dinadara sa mga nasyon; siguradong dadangugon ninda iyan.” 29 *—— 30 Kaya nagdanay siya duman sa bilog na duwang taon na nakaistar sa saiyang arkiladong harong, asin mabuot niyang inaako an gabos na nagduduman sa saiya, 31 na hinuhulitan sinda manungod sa Kahadian nin Diyos asin tinutukduan manungod sa Kagurangnan na Jesu-Cristo, asin ginigibo niya iyan na dai lamang nag-aalangan sa pagtaram,* saka mayong ulang.\n^ O “mga tawong nag-iistar duman.”\n^ Sa Griego, Diʹke, na posibleng nanunungod sa diyosa nin namamalos na hustisya o sa personipikasyon kan hustisya.\n^ O “may disenteriya.”\n^ An Tres Tavernas mga lugar na kakanan asin pahingaluan.\n^ O “na may lubos na pagkapusuan.”


Sa paagi nin privilege speech liwat nagtindog sa sesyon kan Camara-Baja an congresista sa tercer distrito kan Camarines Sur nganing hagadon sa administrasyon ni Presidente Rodrigo Duterte an pagpaluwas kan P700 milyon na Electric Cooperative and Resilient Fund nganing matabangan sa rehabilitasyon an mga electric cooperatives (ECs) sa Bicol na pinalakma ni bagyong ‘Tisoy’.\nSa privilege speech ni Congresista Gabriel H. Bordado kan Deciembre 9, saiyang pinaabot sa congreso an kamugtakan sa mga destroso sa mga linya nin kuryente kan Camarines Sur II Electric Cooperative (Casureco II) Inc. maging iba pang cooperativa sa rehiyon Bikol na sagcod sa ngonian mayo pa nin suplay nin kuryente nin huli kan ginatos na mga poste nagkaturomba kan nakaaging calamidad.\nAn kadakli kan mga municipalidades na sakop kan tercer distrito orog na si may ginatos na mga electrical post na pinatumba ni Tisoy dai pa napapabulosan nin kuryente.\nSi Administrator Edgardo Masongsong kan National Electrification Administration na nagbisita sa Camarines Sur matapos kan calamidad nagpahayag na maabot sa P400 milyon hasta P500 milyon an danos sa destroso ni Tisoy sa mga cooperativa nin electricidad sa rehiyon cinco.\nAn P700 milyon na fondo makakatabang sa mga cooperativa nganing maparikas an rehabilitasyon asin maibuelta an serbisyo nin kuryente, sabi pa ni Bordado.\nAn NEA haloy nang nagpaluwas nin direktiva sa mga cooperativa sa nasyon na magsumiter kan saindang resilient plan na saro ini sa babasehan sa pagpaluwas nin ayuda hali sa Electric Cooperative and Resilient Fund oras na magkaigwa nin calamidad.\nAn opisyal kan NEA naheling an mahiwas na destroso sa mga poste na saro sa causa iyo an mga puon nin kahoy na natumba kan bagyo sagcod nang dagos nakadamay an mga linya.\nAlagad sa Ciudad nin Naga nasa 70 por ciento nang may ilaw an mga barangay base sa report ni OIC General Manager Emelita Candia kan Casureco II huli sa pagtabang kan City Hall digdi na maparikas an rehabilitasyon.\nSa Camarines Sur III Electric Cooperative (Casureco III) sa Rinconada area saro sa mga binisita ni Masongsong asin naheling niya an dakulang destroso sa mga poste asin mga linya.\nNagtabang na an ibang cooperativa nin electricidad hali sa rehiyon 1, 2 asin 3 nganing magpasiring sa Casureco III asin iba pang cooperativa. Maabot sa 140 mga lineman an pigwarak sa mga banwaan sa Camarines Sur asin an iba sa ibang provincia kan Bicol. (DPAureus)


Atrasadong infra proj binabasol sa manga ulang na estractura\nAn mga ulang na estractura, poste kan mga cooperativa nin electricidad asin kan mga telephone company (Telcos) iyo an mayor na causa kan na-atrasadong pagtapos kan road widening project sa Bikol kan Department of Public Works and Highways (DPWH).\nBako lang sa Camarines Sur asin Camarines Norte envez sa iba pang provincias kan rehiyon cinco, an resulta kaini iginilid muna kan DPWH an mga road widening project ngonian na 2019 sagcod dai nahahali an mga ulang sa mga national road dai dapat mag-implementar an ahencia.\nIni an mga pahayag ni Engr. Esmeraldo Sarmiento, assistant regional director kan DPWH kan makuanang nin entrevista kan Bicol Mail kasunod kan maluyang acomplisimiento sa Bicol kan pagtapos kan mga road widening project na pinabulosan nin multi-million peso kan saindang opisina central.\nSa 2nd Engineering District kan DPWH sa Baras, Canaman, Camarines Sur sinabi ni Assistant District Engr. Richard Emmanuel Ragragio kun igwa sindang P1.4 bilyon na fondo sa infrastructure project kan 2018 alagad ngonian na 2019 naghuros ini sa P700 milyon mientras na dai makakaimplementar kan mga road widening project sagcod na dai nagkakaharali an mga estractura o edificio asin poste.\nMaging sa DPWH sa Daet, Camarines Norte sinabi ni Engr. Ricardo Guitterez iyo man an saindang problema na igwa pang pendiente si pagtapos kan mga proyecto kan 2018 huli kan mga ulang sa tinampo.\nNagpadara man nin noticia an DPWH sa mga apektadong edificio na dapat haralion an yaon sa laog kan road right of way igwang nagsusunod asin dakul pa an nagsisinutil sagcod na mag-arabotan an caso sa corte.\nKabali sa nakaabala iyo an dai tolos nag-implementar nin pagdakit kan mga poste an mga cooperativa nin electricidad sa Bikol mantang pighahalat an fondo sa relokasyon kan mga poste hali sa opisina central kan DPWH.\nOROLAY SA PROYECTO. Si PABA Marvel Clavecilla nasa wala, DPWH Regional Director Virgilio Eduarte asin mga District Engineers sa Bikol pigtutukar an atrasadong road widening project huli kan mga ulang na estractura sa mga national road na kabali sa pigrereclamo an mga poste sa electricidad asin Telcos. (DPA)\nMaging an mga poste asin kable kan Telcos na dai nagcocooperar sa DPWH alagad an aksyon kan opisina ni Presidential Adviser for Bicol Affairs Marvel Clavecilla sa paagi kan paglinaw kan National Telecommunication (NTC) kun an poste yaon sa jurisdiksiyon kan city o municipal asin sa provincial road sinda an may poder na magpahali mantang kun national road an DPWH iyo an dapat magsugo sa Telcos.\nSaro sa ehemplo kan DPWH iyo pakikipag-tagasan pa kan ibang pribadong kagsadiri nin edificio sa M.T. Villanueva Ave na nagiging causa kan abalahon na trabajo kan contratista sa pagpahiwas kan tinampo.\nKabali pa sa isyu iyo an pagpaluwas nin temporary environment protection order kan corte sa Ciudad nin Naga na pundohon an pagpurotol nin puon nin kahoy apesar na nagsunod na sinda sa pigmamando kan DENR.


Roma 2 | Bibliya Online | New World Translation\nPaghukom nin Diyos sa mga Judio asin Griego (1-16)\nKun paano naggagana an konsiyensiya (14, 15)\nAn mga Judio asin an Katugunan (17-24)\nPagturi kan puso (25-29)\n2 Kaya tugang, maski siisay ka pa, mayo ka nin ano man na rason para maghusgar; huli ta pag hinuhusgaran mo an iba, an saimong sadiri an hinuhukuman mo, dahil ika na naghuhusgar naggigibo kan iyo man sanang mga bagay na ginigibo kan mga hinuhusgaran mo. 2 Ngunyan aram tang an ginigibo nin Diyos na paghukom sa mga nagsasagibo nin siring na mga bagay nakabasar sa kun ano an totoo. 3 Alagad iniisip mo daw na makakadulag ka sa paghukom nin Diyos pag hinuhusgaran mo an mga nagsasagibo nin siring na mga bagay pero ginigibo mo man iyan? 4 O hinahamak mo daw an saiyang pagigin mabuuton asin pagkamatinios saka pagkamapasensiya, huling dai mo narerealisar na dahil sa saiyang kabuutan, hinihinguwa nin Diyos na matabangan kang magsulsol? 5 Alagad dara kan katagasan kan saimong payo asin kawaran nin pagsulsol kan saimong puso, pigpaparadagdagan mo an kaanggutan tumang sa saimo, asin ihahayag nin Diyos an kaanggutan na ini sa aldaw kan saiyang matanos na paghukom. 6 Asin babalusan niya an lambang saro sigun sa saiyang mga gibo: 7 buhay na daing katapusan para sa mga naghihinguwang magkamit nin kamurawayan asin onra saka hawak na daing kalapaan paagi sa matiyagang paggibo nin marahay; 8 alagad, para sa mga parapakiiwal asin dai nagsusunod sa katotoohan pero nagsusunod sa karatan, naghahalat an padusa asin kaanggutan. 9 Magkakaigwa nin kasakitan asin kamunduan an gabos na tawo* na naggigibo nin maraot, inot an mga Judio dangan an mga Griego man; 10 alagad kamurawayan asin onra saka katuninungan para sa gabos na naggigibo nin marahay, inot para sa mga Judio dangan para sa mga Griego man. 11 Huli ta mayong pinapalain an Diyos. 12 Huling an gabos na nagkasala na mayo sa irarom nin katugunan magagadan maski mayo sinda sa irarom nin katugunan; alagad an gabos na nagkasala sa irarom nin katugunan huhukuman kauyon kan katugunan na iyan. 13 Huli ta bako an mga nagdadangog sa katugunan an matanos sa atubangan nin Diyos, kundi an mga nag-uutob sa katugunan an ipapahayag na matanos. 14 Dahil an mga tawo kan mga nasyon na mayo nin katugunan, pag ginigibo ninda sa sadiri nindang buot an mga bagay na yaon sa katugunan, an mga tawong ini, maski ngani mayong katugunan, nagigin katugunan sa saindang sadiri. 15 Sinda mismo an mga nagpapatunay na nakasurat sa saindang puso an mga prinsipyo kan katugunan, mantang an saindang konsiyensiya nagseserbing saksi kaiba ninda, asin an sainda mismong mga kaisipan nagsasabi kun may sála sinda o dai. 16 Mangyayari an mga bagay na ini sa aldaw na an Diyos paagi ki Cristo Jesus maghukom sa mga bagay na isinesekreto nin mga tawo, kauyon kan maugmang bareta na sakuyang ipinapahayag. 17 Ngunyan, ipamugtak na ika sarong Judio sa pangaran. Nagsasarig ka sa katugunan saka ipinag-oorgulyo mo an saimong relasyon sa Diyos, 18 asin aram mo an saiyang kabutan saka namamansayan mo an mga bagay na may dakulang halaga dahil tinukduan ka sa Katugunan. 19 Kumbinsido ka na ika giya kan mga buta, ilaw kan mga nasa kadikluman, 20 paradisiplina sa mga lulong, paratukdo sa mga aki, saka nasasabutan mo an pundamental na mga aspekto kan kaaraman asin katotoohan na nasa Katugunan. 21 Alagad, ika na nagtutukdo sa iba, dai mo daw tinutukduan an sadiri mo? Ika na naghuhulit, “Dai ka maghabon,”* naghahabon ka daw? 22 Ika na nagsasabi, “Dai ka magsambay,” nagsasambay ka daw? Ika na nauungis sa mga idolo, naghahabon ka daw sa mga templo? 23 Ika na nag-oorgulyo sa katugunan, rinaraot mo daw an ngaran nin Diyos paagi sa pagbalga mo sa Katugunan? 24 Huli ta siring kan nasusurat, “an ngaran nin Diyos nalalanghadan* sa tahaw kan mga nasyon dahil sa saindo.” 25 An totoo, may pakinabang lang an pagturi kun inuutob mo an katugunan; pero kun ika parabalga sa katugunan, maski tinuri ka, garo ka man sana dai tinuri. 26 Kaya, kun an sarong tawong dai tinuri nag-uutob kan matanos na mga kahagadan kan Katugunan, an saiyang pagigin dai tinuri ibibilang na pagigin tinuri, bako daw? 27 Asin paagi sa pag-utob kan Katugunan, an tawong bakong turi sa pisikal mahusgar sa saimo, ika na parabalga sa katugunan, dawa pa yaon sa saimo an nasusurat na kodigo kaiyan asin dawa pa tinuri ka. 28 Huli ta an basehan kan pagigin tunay na Judio bako an pangluwas na itsura, asin an tunay na pagturi bako idtong sa luwas, na ginigibo sa hawak. 29 Imbes, an basehan kan pagigin tunay na Judio iyo an nasa laog niya, asin an tunay na pagturi iyo idtong ginigibo sa saiyang puso paagi sa espiritu asin bakong paagi sa nasusurat na kodigo. An kaumawan kan tawong iyan hali sa Diyos, bakong sa mga tawo.\n^ O “an kalag kan gabos na tawo.”\n^ O “maghabas.”


Ini an partial report kan Provincial Disaster Risk Reduction Management Council (PDRRMC) kan Capiltyo Provincial kan Camarines Sur sagcod kasoodmang Miercules, Deciembre 4.\nSi Ana-Liza Macatangay, jefe kan PIA asin opisyal na parataram kan PDRRMC nagpahayag sa Bicol Mail na igwa nang 1,382 mga partial damage na harong asin total damage 328 na mga harong hali sa 102 barangay alagad inisyal pa sana ini mantang nagkaigwa nin problema sa kumicasyon huli kan kawaran nin signal sa telcos alagad igwa sindang karibay na VHF radio facility.\nKadakli sa may halangkaw na numero nin daños sa mga harong iyo an Cabusao, Sipocot, Lupi, Libmanan asin Pasacao.\nMayo pang inpormasyon na binawian nin buhay alagad igwang nagadan matapos makuryente sa atop kan saindang residencia na pig-aaram pa kun ini causa pa kan nakaaging calamidad.\nPighahalat pa kan PDRRMC an mga damage report sa agricultura hali sa Department of Agriculture asin infrastractura hali sa Department of Public Works and Highway, alagad nagtutubod an consejo posibleng mayo man nin daños sa sa infrastraktura.\nSa Office of Civil Defense, ipinahayag ni Claudio Yucot haros an gabos na provincia sa Kabikolan an apektado kan nakaaging calamidad.\nSa inisyal na report sa daños sa agricultura, ipinahayag na maabot sa 400 hektaryang kaomahan an nadestroso si mga tinanum nin paroy matapos lantopan nin tubig baha.\nPiglalaoman na tutugotan na kan Philippine Coast Guard an viaje sa dagat matapos magkulpa asin mayo nang pigdeclarang gale warning an PAGASA.\nAn mga PDRRMC tinatapos pa an pinal na damage report kun kinakaipuhan magdeclara nin state of calamity an saindang LGU.


Kardinal (Simbahan Katoliko) - Wikipedia\nKardinal (Simbahan Katoliko)\nAn eskudo de armas nin kardinal, indikado nin pulang galero (paldiyang halakbang na kupya) na may 15 biraybitay sa lambang gilid (an motto asin eskudo de armas napapadapit sa indibidwal na kardinal).\nAn mga Kardinal (Latin: Sanctae Romanae Ecclesiae cardinalis, literalmente "kardinal kan Simbahan Romano Katoliko") iyo an pinaka-senior na mga kaapil kan klero kan Simbahan Katoliko, ikaduwa sana sa ranggo nin Santo Papa. Sinda nombrado sa ranggo nin kardinal, kadugangan kan kun anong katongdan ninda sa Simbahan. Sinda sinda binibilog kan inapod na Kolehiyo nin mga Kardinal asin lawig-buhay an saindang nombra.\nAn pinakasolementeng responsibilidad ninda iyo na magpartisipar sa inapod na |conclave sa pag'elihir nin bagong papa, hale mansana sa saindang pag'iriba kun bakante an Holy See. Durante sa periodo sa pag'ultan kan pagkagadan kan papa o pagdemitir kaini, asin kan eleksyon kan karibay niya, an sede vacante, an aro-aldaw na pag-administrar kan Holy See yaon sa kamot kan Kolehiyo nin mga Kardinal. An deretso nin paglaog-luwas sa conclave kun saen an papa maeelihir, limitado sana duman sa dai pa naedad nin 80 sa aldaw na nangyari an pagkabakante. An mga kardinal man bilang sarong grupo, pwede magpartisipar sa mga papal consistories, na taon-taon ginigibo, kun saen mga bagay na importanteng gayo sa Simbashan pig'uurulayan o sa pagpili nin mga bagong kardinal. An mga kardinal na sa tamang edad pwede pa magkapot katongdan nanonombrahan man sa mga papel sa pagpadalagan kan mga dicasteries kan Curia Romano, an sentral na administrasyon kan Simbahan Katoliko.\nAn mga kardinal hale sa manlaen-laen na ginikanan, na pinagnonombrahan na siring, kadagdagan sa mga obligasyon nindang dati sa laog kan Simbahan. Kadakulan kan mga kardinal mga nagtutukaw o retirado nang mga obispo o arsobispo. An iba man mga obispo titular na dati o nagtutukaw na mga opisyales sa laog kan Curia Romano. May dikit man igdi mga padi na binisto kan papa sa dakula nindang serbisyo sa Simbahan. Alagad, susog sa pagboot sa Canon Law sinda dapat makonsagrar ngona na obispo bago sinda matokahan na kardinal,  pero ngani an iba tinata'wan nin dispensasyon kan Santo Papa. Mayo nin estriktong susundon sa pagtaas kan siisayman sa ranggo nin kardinal o makabali sa Kolehiyo nin mga Kardinal. Poon kan 1917, an sarong potensyal na kardinal dapat padi na siya, alagad kan mga nakaaging panahon igwang mga laico nagin mga kardinal. An pagpili yaon nanggad sa papa asin tradisyon an naggigiya saiya.\n↑ "Code of Canon Law of the Catholic Church". Vatican State. 1983. Archived from the original on April 8, 2019. Unknown parameter |url-status= ignored (help)\nKinua sa "https://bcl.wikipedia.org/w/index.php?title=Kardinal_(Simbahan_Katoliko)&oldid=209807"\nMga kardinal sa Simbahan Katoliko\nHuring binago an pahinang ini kaitong 27 Hulyo 2021, alas 13:58.


BASAHON SA Acholi Afrikaans Albanian Aleman Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Español Estonian Ewe Fijian Finnish Fon Ga Garifuna Georgian Greenlandic Griego Guarani Gujarati Gun Haitian Creole Hapon Hausa Hebreo Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Ingles Isoko Italiano Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Koreano Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mongolian Moore Nahuatl (Guerrero) Nahuatl (Huasteca) Nahuatl (Northern Puebla) Navajo Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Pranses Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romanian Runyankore Ruso Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tahitian Tamil Telugu Tetun Dili Thai Tigrinya Tiv Tojolabal Tok Pisin Tshiluba Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Venda Wallisian Waray-Waray Wayuunaiki Wolaita Xhosa Yoruba Zande Zulu\nAn Praslin, Seychelles, kun sain kan 1881 nahanap ni Heneral Gordon an saiyang hardin nin Eden\nParaiso! Pag nakakahiling kita nin magagayon na lugar sa mga magasin, TV, o Internet naeengganyar kita na magduman sa sarong “mala-paraisong” lugar para magrelaks asin malingawan an gabos tang ikinakahadit saka problema. Pero aram niyato na pagpuli ta, yaon man giraray an mga problema saka kahaditan.\nMayong duda na talagang gustong-gusto tang mag-istar sa sarong paraiso. Kaya minsan naiisip ta: ‘Sarong pangarap sana daw an “paraiso”? Kun iyo, taano ta interesado kitang marhay diyan? Maabot pa daw an panahon na mangyayari iyan?’\nAN PANINIWALA DAPIT SA PARAISO\nPuon pa kaidto, interesado nang marhay an mga tawo sa ideya nin paraiso. Napukaw an interes kan dakul huli sa sinambit kan Bibliya dapit sa ‘sarong hardin sa Eden na nasa sirangan.’ Taano ta dakul an interesado sa hardin na iyan? Sinabi sa salaysay: ‘Binuhay sa daga ni Jehova Diyos an gabos na kahoy na magayon sa paghiling asin marahay na kakanon.’ An hardin na iyan sarong magayon asin marahay na lugar, lalo na ta mahihiling diyan ‘an kahoy nin buhay na nasa tahaw kan tatamnan.’—Genesis 2:8, 9.\nSinambit man sa libro nin Genesis an apat na salog na nagbubulos hali sa hardin. An duwa sa mga salog na iyan midbid pa sagkod ngunyan—an Tigris (o Hidekel) asin an Eufrates. (Genesis 2:10-14) An duwang salog na ini nagbubulos pasiring sa Golpo nin Persia sagkod sa inaapod ngunyan na Iraq, na kabtang dati kan suanoy na Persia.\nKaya natural sanang magin parte na kan kultura nin Persia an paraisong daga. Sa Philadelphia Museum of Art, sa Pennsylvania, U.S.A., nakadispley an sarong karpet na ginibo sa Persia kaidto pang ika-16 na siglo; mahihiling diyan an sarong nakukudalan na hardin na may disenyong mga kahoy saka burak. An tataramon sa Persia na “nakukudalan na hardin” nangangahulugan man nin “paraiso,” asin an disenyo sa karpet nagpapahiling kan sinasabi sa Bibliya na magayon asin marambong na hardin nin Eden.\nAn totoo, nakalakop na sa dakul na lengguwahe asin kultura sa bilog na kinaban an istorya manungod sa paraiso. Kan an mga tawo nagbaralyo sa manlain-lain na parte kan kinaban, dara ninda an sadiring bersiyon ninda kan orihinal na istorya dapit sa paraiso, na sa paglihis nin haloy na panahon nasalakan na kan mga paniniwala asin uruistorya kan mga tawo. Dawa ngunyan, paraiso an apod kan mga tawo sa mga lugar na may magagayon na tanawon.\nAN PAGHANAP SA NAWARANG PARAISO\nMay nagkapirang explorer na nagsabing nahanap na ninda an nawarang paraiso. Halimbawa, kan magduman si Charles Gordon, sarong Britanong heneral, sa Seychelles kan 1881, napahanga siyang marhay sa gayon kan Vallée de Mai—na ngunyan saro nang World Heritage site—kaya nasabi niya na ini na an hardin nin Eden. Kan ika-15 siglo, an Italianong nabigante na si Christopher Columbus naghuna na madali na niyang mahanap an hardin nin Eden kan makaduong siya sa isla nin Hispaniola, na ngunyan inaapod nang Dominican Republic saka Haiti.\nAn Mapping Paradise sarong modernong libro sa kasaysayan na igwa nin labing 190 suanoy na mapa. Mahihiling sa dakul na mapa kaiyan si Adan saka si Eva na nasa Eden. Kaiba diyan an sarong interesanteng mapa hali sa ika-13 siglong kopya kan manuskrito kan Beatus of Liébana. Sa itaas na porsiyon kaiyan, igwa nin sarong sadit na rektanggulo na an mahihiling sa tahaw iyo an paraiso. Hali diyan nagbubulos an apat na salog, an “Tigris,” “Eufrates,” “Pison,” asin “Geon,” na an lambang saro pasiring sa apat na kanto, na sinasabing nagrerepresentar sa paglakop kan Kristiyanismo sa kinaban. Ipinapahiling kaiyan na dai nawara an interes kan mga tawo sa orihinal na Paraiso, dawa dai na aram an lokasyon kaiyan.\nSi John Milton, sarong parasurat nin tula kan ika-17 siglo hali sa England, midbid sa tula niyang Paradise Lost na basado sa rekord kan Genesis manungod sa pagkakasala ni Adan asin pagpalayas sa Eden. Itinampok niya diyan an panuga nin buhay na daing katapusan para sa mga tawo sa daga, na nagsasabi: “Huli ta an bilog na daga magigin paraiso.” Sinundan iyan ni Milton nin saro pang tula na may temang Paradise Regained.\nNAGBAGO AN POKUS\nMalinaw nanggad, an ideya nin nawarang paraiso sa daga sarong mahalagang kabtang sa bilog na kasaysayan nin tawo. Pero taano ta nawaran na diyan nin interes an mga tawo? Ini an nahihiling na rason kan Mapping Paradise, “an mga teologo . . . tinuyong baliwalaon an isyu kan lokasyon kan paraiso.”\nItinutukdo sa mga nagsisimba na sa langit an saindang pangultimong padudumanan, bako sa sarong paraiso digdi sa daga. Pero sinasabi kan Bibliya sa Salmo 37:29 (An Marahay na Bareta Biblia): ‘Masasadirihan kan mga matanos an daga asin mag-iirok sinda duman sagkod lamang.’ Mantang an kinaban ngunyan bakong sarong paraiso, paano kita makakasigurado na mauutob talaga an panugang ini? *\nAN REALIDAD NIN SARONG PARAISONG DAGA\nNanunuga an Diyos na Jehova, na naglalang kan orihinal na Paraiso, na ibabalik niya iyan. Paano? Tandaan na tinukduan kita ni Jesus na mamibi: “Dumatong lugod an Kahadian mo. Mangyari lugod an buot mo, kun paano sa langit, siring man sa daga.” (Mateo 6:10) An Kahadian na iyan sarong gobyerno sa daga na papamahalaan ni Jesu-Cristo asin sasalidahan kaiyan an gabos na gobyerno nin tawo. (Daniel 2:44) Sa pamamahala kan Kahadian na iyan, ‘mangyayari na’ an katuyuhan nin Diyos na magin paraiso an bilog na daga.\nIhinula man kaidto ni propeta Isaias an dapit sa magayon na kamugtakan sa ipinanugang Paraiso, kun sain mawawara na an gabos na problema asin iriwal na nagpapasakit sa mga tawo ngunyan. (Isaias 11:6-9; 35:5-7; 65:21-23) Dinadagka mi kamo na magtao nin panahon na basahon an mga tekstong iyan sa saindong Bibliya. Sa paggibo kaiyan, makusog an pagtitiwala mo sa mga panuga nin Diyos para sa masinunod na mga tawo. Pag nangyari na iyan, maugma sindang mamumuhay sa sarong paraiso asin kakamtan ninda an pabor nin Diyos, mga bagay na naiwara ni Adan.—Kapahayagan 21:3.\nTaano ta makakasigurado kita na an panugang sarong Paraiso sa daga bako sanang pangarap kundi sarong realidad? Huling sinasabi sa sato kan Bibliya: ‘An langit [sadiri] ni Jehova, [alagad] an daga itinao niya sa mga aki nin mga tawo.’ An paglaom dapit sa Paraiso sa daga “haloy nang ipinanuga nin Diyos, na sarong Diyos na dai makakapagputik.” (Salmo 115:16; Tito 1:2) Saro nanggad na magayunon na paglaom na iinaalok kan Bibliya—sarong Paraiso na magdadanay sagkod lamang!\n^ par. 15 Interesante man na sinasabi sa Koran, sa bersikulo 105 kan sura 21, Al-Anbiya’ [An mga Propeta]: “An mga matanos sa Sakong mga lingkod an magmamana kan daga.”\nBinago kan Panuga na Paraisong Daga an Buhay Ko!


Kapahayagan 16 | Bibliya Online | New World Translation\nPitong mangko kan kaanggutan nin Diyos (1-21)\nInula sa daga (2), sa dagat (3), sa mga salog asin mga burabod (4-7), sa aldaw (8, 9), sa trono kan mabangis na hayop (10, 11), sa Eufrates (12-16), asin sa duros (17-21)\nRalaban nin Diyos sa Armagedon (14, 16)\n16 Asin nadangog ko an sarong makusog na boses hali sa santuwaryo na nagsabi sa pitong anghel: “Magduman kamo asin iula nindo sa daga an laog kan pitong mangko kan kaanggutan nin Diyos.” 2 Huminali an inot na anghel asin inula niya sa daga an laog kan saiyang mangko. Asin nagkaigwa nin sarong makulog saka malalang lugad an mga tawo na igwa kan marka kan mabangis na hayop asin na nagsasamba sa imahen kaiyan. 3 Inula kan ikaduwang anghel sa dagat an laog kan saiyang mangko. Asin an dagat nagin dugo na siring sa dugo nin gadan na tawo, asin nagkagaradan an gabos na buhay na linalang* na yaon sa dagat. 4 Inula kan ikatulong anghel an laog kan saiyang mangko duman sa mga salog saka sa mga burabod nin tubig. Asin an mga iyan nagin dugo. 5 Nadangog ko an anghel na may awtoridad sa katubigan na nagsabi: “Matanos ka, ika na maimbod na Diyos, an Saro na iyo ngunyan asin iyo kaidto, huli ta ipinahayag mo an mga paghukom na ini, 6 dahil pinabulos ninda an dugo kan mga banal saka kan mga propeta, asin huli kaiyan pinainom mo sinda nin dugo; angay iyan sa sainda.” 7 Asin nadangog ko an altar na nagsabi: “Iyo, Diyos na Jehova* na Makakamhan sa Gabos, masasarigan asin matanos an saimong mga paghukom.” 8 Inula kan ikaapat na anghel sa aldaw an laog kan saiyang mangko, asin tinawan an aldaw nin kapangyarihan na pasuon nin kalayo an mga tawo. 9 Asin nagkaparaso an mga tawo kan grabeng init, alagad linanghadan ninda an ngaran nin Diyos, na igwa kan awtoridad sa mga damat na ini, asin dai sinda nagsurulsol saka dai man ninda siya tinawan nin kamurawayan. 10 Inula kan ikalimang anghel an laog kan saiyang mangko sa trono kan mabangis na hayop. Asin nagdiklom an kahadian kaini, asin kinaragat ninda an saindang mga dila dahil sa kulog, 11 alagad linanghadan ninda an Diyos nin langit huli kan kulog na saindang namamatian asin huli kan saindang mga lugad, asin dai ninda pinagsulsulan an saindang mga gibo. 12 Inula kan ikaanom na anghel an laog kan saiyang mangko sa dakulang salog nin Eufrates, asin nahubas an tubig kaiyan tanganing maiandam an agihan para sa mga hadi na hali sa sirangan. 13 Asin tulong maating ipinasabong na mga kapahayagan* na garo mga talapang an nahiling kong nagluwas hali sa nguso kan dragon asin hali sa nguso kan mabangis na hayop saka hali sa nguso kan bakong tunay na propeta. 14 Sa katunayan, mga kapahayagan iyan na ipinasabong nin mga demonyo asin naggigibo an mga iyan nin mga tanda, asin dinudumanan kan mga iyan an mga hadi sa bilog na daga, tanganing tiripunon an mga ini sa ralaban kan dakulang aldaw kan Diyos na Makakamhan sa Gabos. 15 “Uya! Madatong ako na siring sa sarong parahabon. Maugma an saro na nagdadanay na mata asin iniingatan an saiyang pang-ibabaw na mga bado, tanganing dai siya maglakaw na huba asin mahiling kan mga tawo an saiyang makasusupog na kamugtakan.” 16 Asin tiniripon kan mga iyan an mga hadi sa lugar na sa Hebreo inaapod Armagedon.* 17 Inula kan ikapitong anghel sa duros an laog kan saiyang mangko. Dangan sarong makusog na boses an nadangog hali sa trono duman sa santuwaryo, na nagsasabi: “Tapos na!” 18 Asin nagkaigwa nin mga silyab nin kikilat asin mga boses saka mga daguldol, asin nagkaigwa nin sarong makusog na linog na dai pang kaagid na nangyari puon kan magkaigwa nin tawo sa daga, asin grabe nanggad kakusog kan linog na iyan. 19 Nabanga sa tulong parte an dakulang siyudad, asin nagkagaraba an mga siyudad kan mga nasyon; asin ginirumdom nin Diyos an Dakulang Babilonya, tanganing itao digdi an kopa kan arak kan saiyang naglalaad na kaanggutan. 20 Siring man, nagdurulag an gabos na isla, asin nagkawarara an mga bukid. 21 Dangan hali sa langit buminagsak sa mga tawo an darakulang yelo, na an kada saro mga sarong talento* an gabat, asin linanghadan kan mga tawo an Diyos huli sa pag-uran na iyan nin yelo, dahil grabe nanggad an kalamidad na iyan.\n^ Sa literal, “maating espiritu.”\n^ Sa Griego, Har Ma·ge·donʹ, hali sa Hebreong termino na nangangahulugan “Bukid nin Megido.”\n^ An sarong Griegong talento katumbas nin 20.4 kilos. Hilingon sa Glosaryo.


Home / Balud / Masbate / News / 12 na mga armado, pwersahan na hinabasan an sarung retired teacher sa Masbate\n12 na mga armado, pwersahan na hinabasan an sarung retired teacher sa Masbate\nBicol Standard Newspaper Wednesday, January 10, 2018 Balud, Masbate, News\nBalud, Masbate - Warang naginibo an sarung 75 anyos na retiradong maestra sa banwaan na ini kan laugon asin pwersahan na habasan kan doseng mga kalalakihan na armado nin haralangkaw na kalibre nin armas kan Lunes na banggi.\nSa report hale sa Balud Municipal Police Station, nangyari an insidente Brgy. Calumpang, kan nasabing banwaan, kung saen binisto an biktima na si Rosalinda Tumangan Y Asucena, 75 anyos, sarong balo.\nSegun sa imbestigasyon, nagpapamanggi sa laog kan saiyang residensiya an biktima kaiba an saiyang aki asin tulong makuapo kan biglang luminaog an 4 na mga aramdong lalaki na nakasulog nin camo green na pang itaas asin naghapot kun haen an sarung nagngangaran na Vicvic Layon.\nMantang yaon sa laog an apat, walo pang armado na nagsirbing lookouts an nahiling kan biktima na nakapalibot sa harong niya.\nKan dae makua an hanap, nagharali tulos an mga suspek alagad tinabag kan mga ini an duwang Cellphones, sarung tablet asin kantidad P15,000 na kwarta.\nDae pa nakuntento, antes humarale, sabay sabay pa na nagpaputok kan saindang mga bitbit na armas an mga suspek.\nPagkatapos saka na Duminulag an mga ini pasiring sa poblacion lunad nin duwnag Bajaj 100, sarung XRM asin saru pang RUSI motorcycles.\nNakua sa pinangyarihan kan krimen an mga basyo kan bala gikan sa caliber 7.620 mm, M1 Garand, 7.62 MM carbine, 5.56 M16, caliber 9MM asin caliber 45.\nSa ngonyan padagos pa an imbestigasyon kan pulisya ngani na mabisto an mga suspek asin maarestar an mga ini. (Vince Villar)\n12 na mga armado, pwersahan na hinabasan an sarung retired teacher sa Masbate Reviewed by Bicol Standard Newspaper on Wednesday, January 10, 2018 Rating: 5


Tugang na Lider asin Giya kan Rebolusyon sa Libya\n1 Septyembre 1969 – 20 Oktobre 2011[lower-alpha 1]\nPinagtogdas an posisyon\n1 Septyembre 1969 – 2 Marso 1977\nPrimer Ministro kan Libya\n(2011-10-20)20 Oktobre 2011 (edad 68–71)\nHokbo kan Libya\nPwersa Armada kan Libya\nSi Muammar Muhammad al-Gaddafi (Arabiko: معمر القذافي Muʿammar al-Qaddafi; (Hunyo 7, 1942 - Oktobre 20, 2011) iyo an lider kan Libya poon pa kan Septyembre 1, 1969 kun kasuarin napatalsik niya si Hadeng Idris na iyo si dating pamayo. Siya an nagtogdas kan inapod na Republika nin Arabong Libyano asin an pagtukaw niya sa pwesto nag'abot nang 42 na taon, saro sa pinakahalawig na pagkapot nin poder nin sarong lider bako sana sa kinaban kundi sa kadazgaan nin mga Arabo. Alagad, walong bulan nag'atubang siya sa maisog na pagtumang nin mga rebeldeng balde' na sa saiyang liderato. Nagpoon sa mga protesta asin ta an oposisyon naglobong husto asta nagin nang tunay na rebelyon kan mga Libyano, mala ta enot na nasakop asin nakontrol kan mga rebelde iyo an Benghazi sagkod na luminakop sa dakulang parte kan Libya.\nSi Gaddafi namoon sa Libya bitbit an pambihirang pilosopiya pulitikal na inapod niyang Pantolong Teoriya Internasyunal. Sa saiya mayong data an kapitalismo asin siring man, an komunismo; an mga pagtubod niya pinasisikad niya sa Arabong nasyonalismo asin sosyalismo. Kan 1979, nagtaram siya na an Libya sarong direktang demokrasya asin binutsan niya an titulong Primer Ministro. Poon kaidto inaapod na siyang "Tugang na Lider asin Giya kan Rebolusyon". Sa saiyang pamomoon, aktibong saiyang pighihingoa na maimpluensya an ibang mga gobyerno manta na pinupondohan niya an mga organisasyon na paramilitar asin an mga terorista. An Pinagsarong mga Estado inapod an Libya na sarong "estadong isisikwal". An Estados Unidos man ikinaag sa lista niya an Libya bilang saro sa mga estado na nagsusuporta sa terorismo, poon 1979 sungdo' 2006. Si Gaddafi may interes nanggad sa kontrol geo-pulitiko, asin taga-ampoyon kan OAPEC. Siring man, siya namoon sa sarong lakop-Aprikang kampanya na an katuyohan makabilog nin Estadong Unido nin Aprika. Pakatapos kan pagbobomba kan 1986 sa Libya asin an sumunod na pagimponer kan taon 1993 nin mahiwas na sanction kan Pinagsarong mga Estado, si Gaddafi naghingoa na mapakaray an relasyon ekonomiko sa Solnopan asin, siring man, an relasyon kaini dapit sa seguridad. Mala ta siya nagkooperar na sa mga imbestigasyon sa soboot mga aktong terorismo na pinapadrinohan mansana kan Libya. Bunga kaini, nag'oyon an estadong Libya magtaong kompensasyon asin padagos nagpahonod na ontokon na an programa nuklear kaini, mga lakdang nagresulta sa pagbikyaw kan Pinagsarong mga Estado sa mga sanction na isinampaling sa Libya.\nKaamayi kan Pebrero 2011 an gobyerno ni Gaddafi nag'atubang sa makuring protesta pulitikal na sinundan kan mga demonstrasyon sa Tunisya, Ehipto asin sa iba pang rona kan Arabo. Si mga protesta naghuros sa sarong bakong subasubang gera sibil. Si Gaddafi nagsumpa' na "magagadan siya sarong martir" kun kaipohan sa saiyang pakikilaban sa mga rebelde asin sa ibang mga pwersa hale sa luwas, manta na nagdeklara siya na an mga tumang sa gobyerno niya maninigo lamang magadan. Alagad, maski ano pa, an rebelyon naglakop sa kahiwasan kan Libyang subangan kun saen naagawan na siya nin kontrol, asin sa ibang kabtang pa kan solnopan.\nKan Hunyo 27, 2011, an Korte Kriminal Internasyonal nagbando nin mandamiento de aresto kontra ki Gaddafi huli sa soboot mga krimen naginibo niya laban sa humanidad.\nSi Muammar al-Gaddafi pinadakula sa sarong tolda nin bedouin sa desyerto harani sa Sirt. Susog sa mga biograpiyang naglalakop, an pamilya niya kaapil sa sarong sadit na tribu nin mga naArabong mga Berber, an Qadhadhfa. An mga myembro sa tribu kadaklan mga paraalaw obeho na nabubuhay asin nag'eestar sa Oasis nin Hun. Sabi ni Gaddafi, an lolo niya, si Abdessalam Bouminyar, naglaban kontra sa Italyanong pagsasakop kan Libya asin nagadan bilang "pinakaenot na martir sa Khoms, sa enot na batalya kan 1911". Si Gaddafi nag'entra sa sarong elementaryang Muslim kan siya aki pa, na kan mga oras na idto hararom natanom sa saiyang isip an mga nangyayari sa Arabong kinaban. Siya posikit na nag'aandorog sa ikagantad kan mga Palestino asin labilabing pinanluyahanan kan an mga ini biyong derotado kan pwersa armada nin Israel kan 1948. Saiyang hinahangaan si Gamal Abdel Nasser, an Ehiptong presidente, kan siya pasakat na sa poder kan 1952. Kan 1956 si Gaddafi nagbali sa mga protestang laban sa Israel durante kan krisis sa Suez. Natapos niya an sekundaryang adal sa sarong pribadong tagatokdo sa Misrata, na an tonggo kan saiyang pag'adal iyo an Historya.\nSa Libya, asin maski sa ibang mga Arabong nasyon, an maglaog sa militar iyo sana man an karera asin paagi na an sarong tios sumakat sa pwesto, magkaigwa nin marhay na mga oportunidad ekonomiko asin gumantad an ranggo sa sosyedad. Para ki Gaddafi asin kan saiyang mga kairibang opisyal sa militar, an klase kan nasyonalismo ni Nasser nakaka'agyat na gayo asin an karera militar sarong rebolusyonaryong bokasyon.\nSi Gaddafi nag'entra sa akademya militar duman sa Benghazi kan taon 1961 asin nagtapos sa periodong 1965-66, kadurungan an mga kagurubay asin mga katood niya sa inaapod na Revolutionary Command Council. An kasusupgan kan pagkadaog kan Palestino sa tolong prentera kan 1967, namateng hararom na gayo kan mga opisyal na Libya asin natanom sa grupo ni Gaddafi an determinasyon na mapapusog an pagkaburunyog kan mga Arabo ngane dai basangbasang sikaon sana. Naisip ninda dapat nang mapatalsik an monarkiya sa Libya. Kaya, amay pa sa kolehiyo militar, si Gaddafi nagpaplano kun pano mabungkal sa poder an monarkiya.\nKudeta[baguhon | baguhon an source]\nKan Septyembre 1, 1969, sarong sadit na grupo nin mga hababang-ranggong mga opisyal militar na pinamoonan ni Gaddafi an nagbungsod nin kudetang daing-dugoan laban ki Hadeng Idris kan an pobre yaon sa Turkey nagpapabulong. An saiyang sobrino (ni Idris), si Prinsipe Sayyid Hasan ar-Rida al-Mahdi as-Sanussi, pormal na pinahale sa pwesto kan mga rebolusyonaryong opisyal militar asin ikinaag sa pagkakaaresto; dangan saindang rinumpag an monarkiya asin pigbandilyo ninda an pagkakatogdas kan Republika nin Arabong Libyano.\nSi Gaddafi asin an saiyang mga agit-agitan na mga soldados na makikilaban gadanan para saiya nag'atras sa banwang Sirte kan naglagpak sa kadaogasn an kabiserang Tripoli kan ini linusob kan mga rebelde na apil sa National Transitional Council (NTC). Duman sa Sirte nagkuta' sinda asin ultimong nanindogan sa pakilaban sa pwersa kan NTC. Sa madugong laban, mayong magibo an pwersa ni Gaddafi asin an huri nagdulag mala ta nakua nagtatago sa irarom nin sarong imburnal, lugadan nang maray. Sinasabi kan mga rebelde na an saiyang pagka'erido iyo na an nagkawsa kan padagos na saiyang pagkagadan.\n↑ "Muammar Gaddafi: How he died". 31 October 2011. Archived from the original on 24 March 2016. https://web.archive.org/web/20160324201718/http://www.bbc.co.uk/news/world-africa-15390980. Retrieved on 6 October 2017.\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na INDtncofficialgov\n↑ Error sa pag-cite: Imbalidong <ref> tatak; mayong teksto na ipinagtao para sa reperensiya na pinagngaranan na taipeitimmes20110826\nKinua sa "https://bcl.wikipedia.org/w/index.php?title=Muammar_Gaddafi&oldid=179433"\nHuring binago an pahinang ini kaitong 1 Marso 2019, alas 21:42.


Istorya nin sarong Ama\nOrgullo ko na mag istorya nin kadikit manonongod sa sakuyang ama na si Pablo de los Martirez, na sa Enero 9, 2020 iyo an saiyang 41st Death Anniversary. An pag publicar ngonian kan saiyang pangaran iyo an pinaka premiro sa laog nin 52 na taon ta an inot kan ipublikar ni Amelito Belen ( amateur writer on training) an saiyang trabaho como Barrio Captain kan Barrio Santa Cruz Naga City. Sarong Ordinaryong tawo si Pablo, na nagdakula na sarong para buno nin orig ta hale siya sa familya nin may karneseria sa merkado na an lugar iyo an gilid kan Tabuco Bridge. Pero igua siyang iwinalat na mga istorya na sakuyang isinaray, kan WW11 si Pablo, 15 anyos, nag serbe sa mga soldados amerikano na para baktot kan gamit sa pag tukad sa bukid Isarog. Sa mga dalan pasiring sa Isarog, inaagihan ninda an mga gadan na soldados hapones, kan an mga amerikano nagagayonan sa sarong falls (iyo na siguro an inaapod na malabsay) maogma sindang nag tatampisaw sa tubig kan iguwang mag alingawngaw na putok, hulog sa tubig an sarong amerikano, gadan. Duman pinag rapido nin bala mga kakahuyan sa palibot kan falls sagkod na mahulog bitay an sniper na hapones. An mga eroplano kan US na iyo an ronot kan mga edificio na Naga, sa pagtubod na duman nag kakampo an mga kalaban, saindang pigtatanaw hale sa natad an pag pakupsit nin US fighter jet nin incendiary bomb target an ateneo ta iyo ini an kampo kan mga hapones. Sainda pinag purot an kaha kan bomba asin ginibong matibay na planggana.\nSi Pablo, naging Barrio Capitan kan 1970, pero antes kan saiyang termino, ang apod kan lider sa baryo iyo an Teniente del Barrio. Dai pa kadto uso an Barrio Hall (Baranggay Hall) ta an oficina kan Bario Captain iyo mismo an saiyang residencia, iyo na mismo ini an “session hall” kan saiyang mga konsehales. Uso kaidto an US food aid, na an tambakan iyo an samuyang harong. An mga padara kan US para itao sa mga tawo iyo an premira klase nin Harina masiram gibohon hot cake, Corn Meal masiram gibohon cake asin balisuso, Powdered Milk, asin finong asucar. An saro sa kontribusyon ni Pablo sa laban kontra sa mga hapon iyo an pag serbe niya sa mga amerikano ta dai pa siya puedeng mag kapot nin badil ta siya joven pa, asin an pag tabang niya sa pinsan na si Santos Valencia (ultimong nag istar sa M. Castro) na sarong maisog na gerilya. Inasikaso asin itinago ni Pablo si Santos sa sadit na isla sa tahaw nin uma kan marupit asin santa cruz ta ini may tama nin bala sa lobot. Kan kami saradit pa, nagtrabaho si Pablo sa RCA (NFA ngonian) duman sa Puerto kan Tabaco, Albay. Kinapotan niya an RCA sa Clemente warehouse sa banwaan nin Pasacao. Naging assistant ni Mr. Antonio borja ( Ama ni former Casureco 2 GM Tony Borja) RCA manager na may dakulang bodega sa balintawak harani sa PNR.\nSi Pablo an ejemplo nin mga bikolano kaidtong peace time na an tataramon igua pang mga halong kastila na ngunyan bihira nang usaron. Saro siyang ejemplo nin ugaling kastila na istrikto, maisog mag kastigo sa nagkasala samuya, alagad komedyante asin mapinadangat na Ama. Magayon pag romdoman an istorya kan satuyang magurang arog kan sakuyang ama na si Pablo Alcantara de los Martirez.


DAI tuyo an pagkadalan ko sa UP Orchestra kan saindang bersyon kan ‘9th Symphony’ ni Ludwig Van Beethoven kan Huwebes na banggi. Agda sana ini kan dayupot na amigo asin kaiba sa trabaho sa Ateneo na si Joseph Reburiano na nag-aadal man nin musika sa UP. An makangirit ta siya na hugup-hugop an pagparapang-agda, dai logod nakadalan huli ta papuli siyang Naga. Dai akong kaiba pagdalan huli ta napaagi sana ako sa tungod kan UP Theatre asin nahiling ko an mga nakalinyang madaralan. Ta dai ako makahanap lulunadan paluwas UP, naglaog na sana ako sa teatro, libre man sana si konsyerto. Parte ini kan sarong taon na pagselebrar kan sentenaryo kan UP. An ‘9th Symphony’ ni Beethoven saro sa pinakabantog niyang obra, midbid man ini sa apod na ‘Ode to Joy’ gikan sa orihinal na Aleman na ‘An die freude’ na rawitdawit ni Friedrich Schiller. Sa pelikulang ‘Immortal Beloved’ kun sain si Gary Oldman an nagin Beethoven, orog pang ipinahiling an kaoragan kan kompositor huli ta bongog na siya kan ini saiyang ginibo. Mala ta kan an 9th Symphony enot na pinadangog sa mga tao, kinaipuhan siyang paatubangon sainda tanganing mahiling niya na labi-labi an upak asin pag-omaw kan mga nakadangog.\nSa konsyerto sa UP, ‘Lupang Hinirang’ pa sana makagirabo na. Huli ta sa atubang kan mga tao yaon an orchestra na kinukumpunir kan pira sa pinakamaoorag na musiko sa Pilipinas, kaiba an dakulang koro na binilog kan mga chorus classes sa UP College of Music. Dai na gayod akong nadangog na iba pang bersyon kan himno nasyonal na maorog pa sa gayon kan bersyon na nadangog ko kan bangging idto—buháy asin igwang musika na sarong eksperyensya nin pagtubod. Tinugtog kan UP Orchestra an nagkakapirang piyesang gikan sa romantic period—ini si panahon kan musika na nagluwas an mga musiko sa mga palasyo asin irinani sa tao an musika, panahon na isinikwal an pormal na standards kan classical period asin pinangorog an pagmate asin an passion.\nAn ika-apat na hiro (fourth movement) kan 9th Symphony midbid na marhay huli sa maogma asin engrandeng karakter kaini. An pagkibig-kibig kan tanog kan seksyon kan byolin, asin an harok kan tanog kan an malikot na detalye kan mga woodwind instruments, siring man an bilog asin hararom na pagkanta kan koro, biyong makagirabo asin makaluha, mala ta dai ako nakaligtas na mapaluha sa gayon kan pagtugtog kan orkestra asin pagkanta kan koro. Sa gabos na ini, orog kong nahiling an orag kan Pilipino. Minsan Europeo si Beethoven asin produkto kan ibang rasa, dai maiinegar kan mga nagdaralan kan konsiyerto na mga kamot nin Pilipino an naghahagod kan byolin, ngabil na Pilipino an naghohoyop kan mga trumpeta, tuba, basoon, oboe asin iba pa, hale sa daghan kan Pinoy an tingog na nagkakanta, asin tikba nin pusong Pilipino an nagtataong kumpas sa pagtaong-buhay sa obra kan maorag na maestro. Si Prof. Rodney Ambat an nag-conduct na labi-labing gayo an paghigot asin an passion. An orag kan kompositor dai bilog kun an saiyang obra dai ipinapasale, kun kaya an performance kan Huwebes sa Up gibong orag na nagpapatotoo nin orag na kompositor, alagad orog pa, nagpahiling man ini na dai nanggad na mapahuri an Pilipino kun arte sana man an pag-uulayan.\nRomdomon na igwa kitang Marcelo Adonay, Nicanor Abelardo, Lucio San Pedro, asin Francisco Buencamino na naggibo kan makatubtob nin daghan na ‘Mayon’ na minasusog kan karakter kan Bulkan Mayon poon sa kagayonan hanggan sa ngirhat kan pagputok kaini. Alagad, siring sa mga parasurat, an mga musiko dai man natatawan nin pagkakataon na makapag-perform kan saindang obra huli ta dai man sinda gayong suportado kan awtoridad, orog na an gobyerno.\nLain pa kaini, orog pang gayo an pagkapaha ko sa mga siring na aktibidad sa Bikol. Itong itataas an satong musika sa lebel na mahihiling an satong identidad bilang mga taong igwang sadiring kultura. Yaon naman digdi an pangatorogan na paorogon pa an paghurma kan mga musikong Bikolano na mag-orag pa an saindang kakayahan bilang mga paraataman asin paratulod kan kulturang Bikolnon. Itong musikang maaapod tang sato, bakong base sana sa mga habanera na winalat kan mga Espanyol.\nAn nadalan kong performance sa UP Theatre kan Huwebes, orog pang nagmuklat kan sakong mga mata sa pangangaipo tang mga Bikolano nin mga pangangarogan sa lado kan musika, itong mga pangangarogan na totoo, bakong sagin-sagin sana. Itong madara man sa mga paradalan sa sarong eksperyensya nin pagtubod an paghagod kan byolin o paghoyop sa trumpeta o pagpukpok kan tumtum. Madya nang ruripon ta an mga oportunidad para digdi.\nSa huri, sasambiton ta na ‘labi sana karahay kan Kagurangnan huli ta hinaman niya an inaapod tang arte.’


2 ECs mapalangkaw tarifa\nDuwang mga electric cooperative (ECs) sa Camarines Sur nagkumfirmar na mapalangkaw nin singil sa tarifa sa kuryente sa ipapaluwas na electric billing ngonian na bulan nin Mayo 2019 nganing ipasa sa miembros-consumedores an halangkaw na presyo kan kuryente na saindang binabakal sa mga power supplier.\nAlagad napag-araman bako lang sa duwang cooperativa na mapatong nin 83 centavos hasta dos pesos cada kilowatt hour envez sa iba pang mga provincia sa rehiyon Bikol epekto kan pagbakal ninda nin halangkaw na presyo kan suplay nin kuryente.\nAn Casureco I asin Casureco II nagpahayag sa Bicol Mail na bulan pa nin Abril ngonian na taon naglangkaw an presyo nin kuryente sa saindang mga power supplier huli kan padagos na pagnipis nin kuryente asin napipiritan sinda na magbakal sa mas halangkaw na presyo sa Wholesale Electricity Spot Market (WESM).\nSa Casureco I, sinabi ni General Manager Ann Sylvia Alsisto na si dati nindang tarifa na diez pesos cada kilowatt hour mapatong sinda nin dos pesos asin sa Casureco II, sinabi kan saindang opisyal na parataram na si Rinner Bucay, an dati nindang P10.18 sa residential nagpatong sinda nin 83 centavos cada kilowatt hour asin parejo man an saindang ipapatong sa industrial consumers.\nAn duwang ECs naglinaw na aprobado kan Energy Regulatory Commission (ERC) an saindang dugang na tarifa alagad ini temporaryo sana oras na magbuelta an dating presyo kan saindang mga power supplier.\nAn Liwang Power Premier Corporation asin an San Miguel Energy Corporation (SMEC) iyo an power supplier kan Casureco I na nagpapalya an planta kaya napiritan sinda na magbakal kan halangkaw na presyo sa WESM.\nSa Casureco II, an saindang power supplier iyo an SMEC na nagpalya man an planta. An ika-duwa nindang supplier iyo an AES Masinloc Power Corporation na nakakabakal pa sinda nin 28 megawatt asin an Bicol Mini Hydro, saro sanang megawatt an saindang nakukua.\nKun dati nakakabakal sinda nin 10 megawatt sa SMEC alagad sa ngonian 5 megawatt asin an kakulangan hali na sa WESM na mas halangkaw an presyo, sabi pa.\nAn paglangkaw kan singil sa tarifa kan ECs nagsasabay na sa padagos na paglangkaw kan presyo sa produkto nin petrolyo.


Mga ordinansa - Wikipedia\nSa Mormonismo, an ordinansa sarong relihiyosong ritwal na igwa nin espesyal na signipikansiya, minsan imbuwelto an pormasyon nin sarong tipan sa Diyos. An mga ordinansa pinaghihimo sa paagi kan awtoridad nin pagkasaserdote asin sa pangaran ni Jesukristo. An termino igwa nin sarong kahulugan na haros kapareho kan terminong “sakramento” nin ibang Kristiyanong denominasyon. Igwa nin nabibilang na mga ordinansa kan Mga Banal sa Huring Aldaw, kadaklan kaini man pinaggigibo kan ibang mga Kristiyanong denominasyon. Ehemplo, kaugalian kan mga Mormons:\nSakramento (An Pamanggihan nin Kagurangnan)\nAn iba man na mga ordinansa na uniko sa Mormonismo iyo idtong pirmeng kaibanan asin pinaghihimo sa mga templo kan LDS. Ining mga ordinansa minabali kan Pamanang Regalo asin Mga Pagseselyo.\n1 Mga Tipo kan Mga Ordinansa\n1.1 Mga Ordinansa nin Pagliligtas\n1.2 Mga Ordinansa para sa Pagbebendisyon\n2 Mga Ordinansa sa Templo\n3 Signipikansya kan mga Ordinansa\nMga Tipo kan Mga Ordinansa[liwaton | liwaton an gikanan]\nMga Ordinansa nin Pagliligtas[liwaton | liwaton an gikanan]\nMga ordinansa nin Pagliligtas iyo idtong mga ritwal na sarong kinakaipuhanan para sa eksaltasyon. An mga ini pinaghihimo nin saro sanang pagkakataon para sa kada indibidwal. Kaya lang, kun an sarong tawo ekskomunikado o pinagpahali an saiyang pangaran gikan sa pansimbahang rolyo nin pagkamiyembro, an gabos na mga ordinansa nin pagliligtas masa-mayong bias; kun an indibidwal minamawot na mag-ayon giraray sa simbahan, siya kaipohan na mag-aako giraray kan mga ordinansa nin pagliligtas , magpoon sa pagbubunyag. Uyon sa teolohiya kan LDS, an mga ordinansa puwedeng himoong na may kabanalan (i.e. post mortem) para sa kiisay na tawo na nagmamawot na aksetaron an ordinansa pero dae nagkaigwa nin pagkakataon na maresibe ini. An minasunod minabilog kan mga ordinansa nin pagliligtas sa LDS na simbahan; an dikit na mga kaipuhanan na dapat na makamit sa tama para sa ordinansa na paghihimoon minabali an yaon sa parentesis:\nPagbubunyag: Pinaghihimo sa paagi nin paglulubog matapos na an edad nin kamangnohan (normal na edad 8), asin Pagbubunyag-otro kun ekskomunikado o dae kina-kaamigong mga miyembro.\nKumpirmasyon asin pagresibe nin Regalo kan Banal na Espiritu: Pinaghihimo sa paagi kan pagpapatong nin mga kamot sa payo kan sarong baguhon na pinagbunyagan na miyembro.\nOrdinasyon sa Aaroniko asin Melkisedekong pagkasaserdote: Tanganing makaayon, an mga lalakeng kandidato kaipuhan na nabunyagan asin nakumpirma na. Sinda kaipong sobra sa edad na dose tanganing makaresibe nin Aaronikong pagkasaserdorte, asin an sobra sa edad na 18 tanganing makaresibe nin Melkisidekong pagkasaserdote, asin kaipong magkapot nguna nin Aaronikong pagkasaserdote bago pa man makaresibe nin Melkisedekong pagkasaserdote.\nPamanang-regalo (kabali na an paghuhugas asin paglalahid lana: An mga kandidato kaipong bunyag na asin kumpirmado; An mga lalake kaipong may kapot na Melkisedekong pagkasaserdote.\nKarasalan asin pagseselyo sa sarong agom: An mga kandidato kaipo na yaon sa iagom na edad, asin kaipong nakaresibe na kan Pamanang-regalo.\nPagseselyo sa mga Magurang: Daeng rekisitos sa edad, asin mayo man nin dati nang ordinansa na kaipuhan. An buhay na mga pagseselyo nangangaipo na an mga miyembro may kapot na sarong balidong rekomendasyon sa templo.\nRitwal kan Ley sa Pag-ampon: Sarong ordinansa na kun saen an mga indibidwal pinagseselyo sa paagi nin pag-ampon kan mga bakong tunay na mga ama. An ordinansang ini bako nang gayo pinaggigibo kan mayor na LDS na simbahan, alagad ini hinihimo pa man sa ibang pundamentalistang mga grupo.\nPanduwang Paglahid nin Lana: Sarong ordinansa na pinaghihimo sa sarong selyado nang mag-agom, na pinagseselyo sinda sagkod sa daeng kasagkorang buhay, asin pinaglalahidan sinda nin lana bilang mga hade asin reyna, mga pade, asin mga prestosa. An ordinansa orihinal na pinagtukdo na sarong rekisitos para sa kaligtasan. An LDS na simbahan dae na pinagpadagos an paghihimo kan ordinansa, asin ini bako man pirmihan na pinaghihimo sa paagi ni proksi.\nMga Ordinansa para sa Pagbebendisyon[liwaton | liwaton an gikanan]\nAn mga ordinansa na bako man rekisitos para sa eksultasyon pinag-aapod an mga ini bilang mga ordinansa para sa pagbebendisyon na puwedeng gigibohon sa kadakol na beses para sa mga indibidwal; pero sa praktis, kaya, an iba sa mga ordinansang para sa pagbebendisyon pinaghihimo sana sa kada indibidwal. An mga minasunod minakomponi kan mga ordinansang para sa pagbebendisyon kan LDS na simbahan:\nAn Sakramento – An ordinansang ini pirmeng pinaghihimo sa kada semana sa lambang kongregasyon kan Simbahan.\nPagpapangaran asin Pagbebendisyon nin sarong ake – Tipiko na an ordinansang ini pinaghihimo matapos na an sarong ake minundag; ini pirmeng pinaghihimo sarong beses sana para sa lambang indibidwal.\nPatriarkal na Pagbebendisyon – An ordinansang ini pirmeng pinaghihimo sarong beses sana sa kada indibidwal.\nKonsagrasyon nin Lana – An ordinansang ini pinaghihimo kun kinakaipo tanganing magkaigwa nin lana na magagamit para sa ibang ordinansa.\nPaglalahid asin Pagbebendisyon kan may kamatian asin nasasakitan – An mga ordinansang ini mapuwedeng pinaghihimo sa sarong indibidwal kun kinakaipo.\nPagkasaserdoteng Pagbebendisyon (kaiba na an pagbebendisyon nin ama) – An ordinansang ini mapuwedeng paghihimoon sa sarong indibidwal kun kinakaipo o hinahagad.\nKapangapudan – An ordinansang ini minakaipo na an sarong persona na igwa nin responsibilidad sa sarong yunit o sarong kaantabay kan simbahan nangangadyeng naghahagad nin kapahayagan tanganing determinaron kun arin na indibidwal an maninigo para pagtawanan nin partikular na mga responsibilidad sa laog kaiyang organisasyon. Kun an indibidwal minauyon --- asin kadakol na mga persona na naghahalat tanganing makaresibe nin espirituwal na kumpirmasyon bago pa man mag-uyon --- saka pa na an indibidwal “pinangapudan” para sa posisyon.\nPagsusustine – An mga pangaran kan indibidwal na pinangapudan para sa mga responsibilidad sa laog nin organisasyon kan simbahan pinaghuhurot sa kongregasyon para sa sarong boto nin pagsusustine. An mga miyembro mapuwedeng makipagtipan sa pagsustine, o magtaas nin kamot tanganing kontrahon, o simpleng dae magtaas nin kamot para magboto. Habang an lawig nin mayoriya kan proponidong mga kapangapudan pinagkasararoan na ipagsustine, an mga nagkokontra pinag-iimbitaran tanganing pribadong pag-oorolayan an saindang mga dahilan sa lider na iyo an minahayag sa kapangapudan, na iyo man sana an minabawi o ipagpadagos an kapangapudan bilang proponido.\nPagpahilaen – An mga indibidwal na pinagpangapudan tanganing magpano kan mga posisyon sa laog nin organisasyon kan simbahan pinapaghilaen sa sarong pagkasaserdoteng bendisyon na ginigibo sa paagi nin pagpapatong nin mga kamot.\nPakikipagkapwa – Kunsoarin na sarong miyembro kan simbahan bago pa sanang pinagbunyagan or nagbalyo pasiring sa heograpikong mga kasagkoran kan sarong ward o sangay, an pangaran kan indibidwal pinagpepresentar sa kongregasyon. An mga miyembro kan kongregasyon pinag-iimbitaran na magtaas nin toong kamot sa sarong tipan asin tanda nin pakikipagkapwa tanganing maogmang akseptaron an miyembro sa laog nin kongregasyon.\nDedikasyon nin sarong edipisyo kan simbahan o sarong templo – An ordinansang ini pinaghihimo matapos na an edipisyo nakumpleto asin nabayadan na; kun an sarong edipisyo nag-agi nin ekstensibong pagbabago, an ordinansang ini mapuwede man na paghihimoon giraray.\nDedikasyon nin sarong Lubungan – An ordinansang ini pinaghihimo tulos-tulos bago pa man hawak nin gadan ipagkaag sa laog nin lubungan; ini pirmeng pinaghihimo na sararoan sana.\nDedikasyon nin kadagaan o bansa para sa pagbabalangibog kan ebanghelyo – An ordinansang ini pirmeng pinaghihimo bago o matapos na an mga misyonero magpoon na magbalangibog sa sarong partikular na bansa; ini pirmeng pinaghihimo nin sararoan sana (pero mapuwede man na paghihimoon giraray kun an mga misyonero dae pa nakalaog sa sarong partikular na bansa para sa sarong ekstendidong peryodo nin panahon); ini tipikal na pinaghihimo sa paagi nin sarong Apostol.\nPangadyeon sa Sirkulo – Sarong antiponikong pangadyeon sa palibot nin sarong altar, pinaghihimo bilang sarong parte kan Pamanang Regalo, asin man sa ibang mga okasyon kan LDS na Simbahan, arog baga sa mga miting kan Korum kan Doseng Apostoles sa laog kan Templo nin Salt Lake. Sagkod sa kaamayan kan ika-20 siglo, an ordinansa pinaghihimo sa lokal na LDS na mga harong-na-mitingan.\nHosanang Pagkurahaw – Pinaghihimo sa dedikasyon nin mga templo, minaimbuwelto nin sarong pagsambit nin pag-omaw sa Diyos habang winawagayway an sarong puting panyo.\nPagpagpag nin alpog sa bitis – Sarong pagsumpa na ordinansa kontra sa mga katawohan na nagsikwal sa mga katukdoan kan mga misyonero, o siya na nagpalya na magtao sainda nin pagkakan, kuwarta, or sirongan. Ini kaidto pirmeng pinaggagamit kan mga misyonerong Mormon sa panahon kan ika-19 siglo, pero bihira na sa ngunyan.\nPagbubunyag-otro kan may pagtubod na mga miyembro – Ining ordinansa dae nang gayo pinaghihimo sa banyag na LDS na simbahan, pero ini kaidto sarong signipikanteng ordinansa sa panahon nin Repormasyon kan mga Mormons.\nMga Ordinansa sa Templo[liwaton | liwaton an gikanan]\nSa laog kan An Simbahan ni Jesukristo nin mga Banal sa Huring-aldaw igwa nin iba pang mga ordinansa, kabali an Pamanang Regalo asin mga Pagseselyo, na pinaghihimo sana sa laog kan mga templo. Laen lang sa Ikaduwang Paglalahid, gabos na mga ordinansa sa templo mga ordinansang pankaligtasan.\nAn Pamanang Regalo sarong sagradong seremonya na an indibidwal pinaghugasan asin pinaglahidan; pinagbadoan nin pantemplong beste; asin tinutukdoan asin pinuprubaran sa mga prinsipyo kan plano nin kaligtasan.\nMga Pagseselyo iyo an mga seremonyas na an mag-aragom-agom pinagseselyuhan sa lambang saro, asin an mga kaarakian sa saindang mga kamagurangan, para sa bilog na eternidad bilang sarong yunit nin pamilya.\nSa kadagdagan, matapos na an LDS makalaog sa templo asin makaresibe kan mga ordinansa sa templo para sa saindang mga sadiri, sinda mapuwedeng magbalik asin maghimo kan mga ordinansang pankaligtasan para sa saindang garadan nang mga ninuno. An mga ini pinaghihimo na may bilog na kabanalan o sa paagi kan “proksi” para sa mga gadan, asin an mga LDS naniniwala na ini yaon na sa mga nagkagaradan na akseptaron o sikwalon an pinaghayang ordinansa sa kinaban nin mga espiritu. An mga pankaligtasang ordinansa sana an pinaghihimo para sa mga gadan nang persona.\nAn mga ordinansa para sa mga gadan mapuwedeng paghihimoon sana kunsoarin an impormasyon kan sarong nagadan nang persona naisumite na sa sarong templo. An mga LDS an nagkukumpleto kan henyalohikang trabaho para sa nagkagaradan nang mga persona asin kun ini nadeterminaran na an indibidwal dae pa nakaresibe kaining mga ordinansa sa paagi nin proksi. Sa kabilogan, an proksi na nagtindog magigin sarong inapo kan nagadan nang persona, pero an ordinansang proksi mapuwede man boluntad na gibohon nin sarong tawo na mayong relasyon sa gadan na persona.\nSignipikansya kan mga Ordinansa[liwaton | liwaton an gikanan]\nSa mga LDS, an pankaligtasan na mga ordinansa pinaghihiling bilang kinakaipuhanan para sa kaligtasan, pero bako sindang supisyente para sa saindang mga sadiri sana. Halimbawa, an pagbubunyag rekisito para sa eksultasyon, pero an simplehon sanang pagigin bunyag bakong garantiya sa arin man na eternal na pabuya. An nabunyagang persona pinag-aasahan na magigin masinunod-sunod sa mga kasugoan nin Diyos, magsosolsol sa anuman na makasalanong kaggibohan bago pa man pagbubunyagan, asin magresibe pa kan ibang mga pankaligtasan na mga ordinansa.\nAn ordinansa mapuwedeng paghilingon bilang sarong pisikal na akto na minapahayag nin sarong espirituwal na kapangakuan, o sarong tipan. An pagpalya na panindugan an kapangakuan na ini minaresulta sa ordinansa na mayong epekto. Alagad, an sinserong pagsosolsol iyo an makakapagpabalik sa mga bendisyon na katakod sa ordinansa.\nHabang an mga LDS naninindugan na an pankaligtasan na mga ordinansa iyo an kinakaipuhan para sa kaligtasan, an mga ordinansa pinaghihiling bilang ginunong kapangyarihan sana sa paagi kan Grasya ni Jesukristo. An mga Mormon dae minasikwal ki Pablong pauro-otrong katukdoan nin kaligtasan sa grasya sana, sa paagi nin pagtubod (Epeso 2:8). Alagad, habang an “pagtubod na mayong mga gibo gadan” (Santiago 2:20), mga gibo, kabali an mga ordinansa, iyo an kinakaipuhan tanganing magbunga nin pagtubod ki Jes\nPinaghugot gikan sa "https://bcl.wikipedia.org/w/index.php?title=Mga_ordinansa&oldid=184761"\nHuring pigliwat an pahinang ini kan 8 Setyembre 2019, alas 08:32.


Say saritá nin Binubolinao, saya yan sakop sa walo a saritá nin Sambali. Saray tutawo a mag´irgo nin Binubolinao itaw sara sa babali nin Bolinao, sa puro nin Kabaruyan tan sa puro nin Santiago. Main et nin tutawo sa rubarí nin taaw tan itaw sa sakalakon kamimínan sa babon lutá a ngibwat sa Bolinao, mampag´irgo sara et nin Binubolinao.\nSay saritá, irgo udino lingwahi nin Binubolinao sakop ya sa walo a saritá nan Sambali. Saray tutawo a mag´irgo nin Binubolinao itaw sara sa babali nin Bolinao, sa puro nin Kabaruyan tan sa puro nin Santiago. Main et nin tutawo sa rubarí nin taaw tan itaw sa sakalakon kamimínan sa babon lutá a ngibwat sa Bolinao, mampag´irgo sara et nin Binubolinao.\nSaray saritá nin Sambali nagrupo sara et nin tulo a katiguryo nin etniko:


Efeso 3 | Bibliya Online | New World Translation\nAn mga Hentil kaiba sa sagradong hilom (1-13)\nAn mga Hentil mga kapwa tagapagmana ni Cristo (6)\nDaing sagkod na katuyuhan nin Diyos (11)\nPamibi na magkaigwa nin lubos na pakasabot an mga taga Efeso (14-21)\n3 Sa dahilan na ini, ako, si Pablo, sarong bilanggo ni Cristo Jesus alang-alang sa saindo na mga tawo kan mga nasyon. 2 Siguradong nadangog nindo na pinagkatiwalaan ako kan daing kapantay na kabuutan nin Diyos para sa kapakanan nindo, 3 na paagi sa sarong kapahayagan ipinaisi sa sakuya an sagradong hilom, siring kan isinurat ko sa halipot sa inutan. 4 Kaya pag binasa nindo ini, marerealisar nindo kun gurano kahiwas an pakasabot ko mapadapit sa sagradong hilom kan Cristo. 5 Sa nakaaging mga henerasyon, an pagkahayag kan hilom na ini sa mga aki nin tawo bakong arog kadetalyado kan pagkahayag kaiyan ngunyan sa mga banal na apostol asin propeta paagi sa espiritu. 6 Ihinahayag kaiyan na an mga tawo kan mga nasyon, bilang kasaro ni Cristo Jesus asin paagi sa maugmang bareta, magigin mga kapwa mi tagapagmana asin magigin mga kabtang man kan hawak saka kaiba niyamong mag-aako kan panuga. 7 Ako nagin ministro kaiyan uyon sa daing kapantay na kabuutan nin Diyos, asin itinao niya sa sako an daing bayad na regalong ini bilang pagpahiling kan saiyang kapangyarihan. 8 Ako, na sarong tawong mas hamak pa kisa sa pinakahamak sa gabos na mga banal, pinahilingan kan daing kapantay na kabuutan na ini, tanganing maipahayag ko sa mga nasyon an maugmang bareta manungod sa dai masukol na mga biyaya na itinatao kan Cristo 9 asin maipahiling sa lambang saro kun paano isinasagibo an mga bagay-bagay na konektado sa sagradong hilom na sa nakaaging haluyon nang mga panahon itinago nin Diyos, an naglalang kan gabos na bagay. 10 An katuyuhan kaini iyo na paagi sa kongregasyon, maipahiling ngunyan sa mga gobyerno asin sa mga awtoridad sa mga langitnon na lugar an dakul asin manlain-lain na aspekto kan kadunungan nin Diyos. 11 Kauyon ini kan daing sagkod na katuyuhan nin Diyos na saiyang minukna may koneksiyon sa Cristo, si Jesus na satuyang Kagurangnan, 12 na paagi sa saiya nakakapagtaram kita na daing pag-alangan asin libre kitang nakakadulok sa Diyos na igwa nin kumpiyansa huli kan pagtubod niyato sa saiya. 13 Kaya nakikiulay ako sa saindo na dai kamo pangluyahan nin buot dahil sa mga inaagihan kong kasakitan para sa saindo, huli ta an mga ini nangangahulugan nin kamurawayan para sa saindo. 14 Huli kaini ilinuluhod ko an sakuyang mga tuhod sa Ama, 15 na sa saiya utang kan gabos na pamilya sa langit asin sa daga an saindang ngaran. 16 An pamibi ko iyo na, mantang dakulang marhay an saiyang kamurawayan, gibuhon niya lugod na makusog an persona sa laog nindo paagi sa kapangyarihan kan saiyang espiritu, 17 asin na paagi sa saindong pagtubod mag-irok an Cristo sa mga puso nindo kasabay nin pagkamuot. Lugod na makagamot kamo asin makatindog nin marigon sa pundasyon, 18 tanganing kaiba kan gabos na mga banal masabutan nanggad nindo nin lubos kun ano an lakbang asin laba asin langkaw saka rarom kan katotoohan, 19 asin tanganing manudan nindo an mapadapit sa pagkamuot kan Cristo, na nakakalabi kisa sa kaaraman, asin sa siring mapano kamo kan gabos na kuwalidad nin Diyos na itinatao niya. 20 Ngunyan sa saiya na may kakayahan, uyon sa saiyang kapangyarihan na naghihiro sa sato, na gibuhon an lampas pang marhay kisa sa gabos na bagay na puwede tang hagadon o isipon, 21 mapasaiya an kamurawayan paagi sa kongregasyon asin paagi ki Cristo Jesus sa gabos na henerasyon sagkod nuarin pa man. Amen.


Rice Tarrification law daing pakinabang\nNagkuriyat na sa mga mercado publiko an mga imported rice alagad dai man nangyari si katuyohan kan Rice Tarrification Law (RTL) na mababa an presyo kan commercial rice.\nKatuyohan kan RTL nganing makabakal nin baratong presyo kan bagas an mga consumedores dai man ini nangyayari sagcod na apektado nang marhay an mga paraoma nin huli kan padagos na pagbaba kan presyo kan paroy.\nIni an tuyaw ni Ms. Tess Cielo, pamayo kan Amihan Kababaihan Magsasaka sarong organisasyon nin mga paraoma sa Camarines Sur na nagrereklamo na nin pagkalugi sa pag-oma kasunod kan padagos na pagbagsak kan presyo kan paroy sa mga kumprada.\nMaging an consumedores kan commercial rice nagsabi na nakakabakal na sinda kan mga imported rice alagad halangkaw man giraray an presyo.\nSa survey sa mga mercado kan grupo ni Cielo, sinabi kaini na dai man na-realisar an pagbaba kan presyo kan mga imported rice mala ngani an dalagan kan presyo cada kilo nagcacantidad nin P45 hasta P50.\nSa kilo kan paroy envez na maglangkaw alagad nagbaba na sagcod sa P10, kun arog kaini magtitios an paraoma sagcod na magpundo na kan saindang pagtanum paroy, sabi pa.\nSusog sa ley an rice traders iyo na an maangkat kan imported rice tanganing magkaigwa nin competisyon sagcod na magbaba an presyo.\nDai man ini nangyayari envez nagkakaigwa man giraray nin rice cartel.\nHinagad kan organisyon nin mga paraoma na dapat ibasura na kan congreso an Rice Tarrification law.\nLimitado na an pigsusuplay kan NFA rice sa mga mercado na haros dai na nakakabakal an pobreng consumedores, sabi pa ni Cielo.


Segun pa sa opisyal na saindang iimbestigaran an pigsasabing miembro kan intelligence division kan 9th ID.\nSi Nelsy Rodriguez lider kan Bayan Muna sa Camarines Sur nagtutubod na igwa nang Liquidation Squad an estado na nasa likod kan mga pambabadil sa sa saindang pag-iriba.\nSa taon na ini, ginadan man sinda Prieto Diaz asin Dennis Españo kan Abril 29 sa Bulusan, Sorsogon, Nicasio Elbio kan Hunyo 11 sa Brgy. Bato, Bacon, Ciudad nin Sorsogon asin si Herminigildo Domdom kan Hunyo 12 sa Brgy. San Isidro. An tolo anas miembros kan Anakpawis party list asin an mga responsable sa krimen dai pa nabibisto mientras na mayo man nangyayari sa imbestigasyion kan PNP.


Si Li Hongzhi\nSi Li Hongzhi (namundag, Mayo 13, 1951) (Chinese: 李洪志; pinyin: Lǐ Hóngzhì) iyo an kagtogdas asin lider espiritwal kan Falun Gong o "Falun Dafa", sarong sistema nin pagpapabagsik sa hawak-isip paagi kan inaapod na tradisyon qigong. Si Li Hongzhi nagpoon pagtokdo kan disiplina nin Falun Gong sa publiko kan 13 Mayo 1992 sa Changchun, dangan naghiwas an paglektura niya asin an pag'ehersisyo susog sa prinsipyo kan Falun gong sa enterong Tsina. Kan 1995 si Li dinara an paglektura kan Falun Gong sa luwas nin Tsina. Kan 1998 si Li pinagmarhay na mag'erok permanente bilang residente sa Estados Unidos. An hiron nin Falun Gong naglakop na gayo asin nagin popular na marhay sa mga empleyado nin gobyerno asin sa mga pag'iribang qigong; alagad, an gobyerno Tsino nagpoon kan taon 1999 na ipiton an kaayonan na ini sa tuyong rumpagon an organisasyon sa pagtubod na ini sobra nang nagin mapangyare asin huli daa ta sarong "kultong heretiko" na dapat paraon. Dakulon an nag'ayon sa hiron na ini ta nagtutubod sinda nabubulong asin naoomayan sinda sa mga helang paagi sana kan pag'ehersisyo asin pagpraktis kan mga tinutunkosan na mga katokdoan igdi. Mala ta kan taon 1999, sabi ni Li igwa nang kaapil an kaayonan nag'aabot 100 na milyon katawo. \nSi Li namundag sa Jilin, Tsina sa magurang niyang sinda Li Dan asin Lu Shjuzhen. Kun kasuarin siya namundag, sinasabi kan gobyerno Tsino na siya namundag kan Hulyo 2, 1952 alagad tuyong pinaatras sa Mayo 13, 1951 mansana daa ni Li ngane makasabay sa pagkamundag ni Shakyamuni Buddha, an kagtogdas kan Budhismo.\nSi Li sinasabing tagasunod kan praktis na qigong (literalmente, disiplina sa paghangos) na iyo an mga ehersisyong nagpapagantad sa salud paagi nin pagpagpakusog kan bulos kan qi (pwersa nin buhay; hinangos nagtataong buhay) sa gabos na kabtang kan hawak. Kan 1992, si Li sa hustong pagsunod kan qigong asin sa hararom na pag'adal sa lindong kan mga batikanong maestro sa Budhismo asin Daoismo, nagpasigeng magbilog kan sadiri niyang bersyon na sinararo an mga siring na disiplina asin saiyang ipinahayag sa saiyang sinurat na libro, an Zhuan falun (1994' pinalis sa Ingles, "The Revolving Dharma Wheel). An libro niya napalis na sa siyam na lenggwahe asin may sobra nang 500 milyon na myembro an tinogdas niyang hiron na Falun Gong.\nMga pahayag dapit sa sadiri[liwaton | liwaton an gikanan]\nSi Li, na nagin nang Amerikanong namamanwaan kan 1997 asin poon pa kan 1998, nakaestar sa Nweba York, Nweba York, may mga naoonambit na mga bagay dapit sa sadiri niya. Sabi niya an mga aliens yaon sana naglilibot-libot sa satong mundo. Siya daa nakakalagbas sa mga lanob asin pwedeng magpawara na garo tagolipdan asin dai na mahiling kan iba. Sabi pa niya gikan siya sa mas halangkaw na lebel asin tuyong matabang sa katawhan na nalulubog na sa makuring karara'tan. An tinotokdo niyang hiron tinata'wan doon an tolong prinsipyo sa buhay: Katotohanan, Pagkamaray-boot sa kapwa, asin Hanot-ginhawa o pagtitios.\n↑ https://www.britannica.com/biography/Li-Hongzhi Kinua 19-9-16\n↑ http://fofg.org/what-is-falun-gong/?utm_source=search&utm_medium=cpc&utm_campaign=falungong&gclid=CICrjcaIm88CFYkIvAodH1oCJw Kinua 10-9-16\n↑ http://news.bbc.co.uk/2/hi/asia-pacific/1223317.stm Kinua 19-9-16\n↑ http://news.bbc.co.uk/2/hi/asia-pacific/1223317.stm Kinua 19-916\n↑ https://www.britannica.com/biography/Li-Hongzhi Kinua 19-9-16t\nPinaghugot gikan sa "https://bcl.wikipedia.org/w/index.php?title=Li_Hongzhi&oldid=196085"\nMga lider relihiyosong Intsik\nMga aktibistang Intsik\nHuring pigliwat an pahinang ini kan 16 Setyembre 2020, alas 08:19.


Mga activista padagos na iniipit kan gobierno, sabi\nNa-aalarma na an progresibong grupo sa Bicol sa sunod-sunod na pangraramal kan PNP, Philippine Army asin CIDG sa saindang mga lider sa akusasyon na envuelto sa casong murder sa soldados kan 9th ID apesar na dai ninda aram kun panong nakabali sa caso kriminal.\nSarong pang-iipit kan gobierno sa saindang mga lider apesar na mayong inbestigasyon sa akusasyon sa casong murder mayong subpoena asin preliminary investigation alagad inaarestar armado na nin mandamiento de aresto an awtoridad nganing dakopon asin ikunkun sa carcel na mayong fiansa, sabi ni Dan Balusio an secretary-general kan Bagong Alyansa Makabayan (BAYAN) sa Bicol.\nMagkasunodan sanang inarestar sinda Nelsy Rodriguez, chairperson kan BAYAN CSur mga alas 9:45 banggui, Doming, Septiembre 6 sa saiyang residencia sa Bagumbayan Sur, Ciudad nin Naga asin kan Lunes, Septiembre 7 alas 3:20 nin hapon dinakop man kan Daraga Municipal Police Station, Daraga, Albay si Ramon Rescovilla, deputy secretary general kan Condor-Piston mantang papulion na sa saiyang residencia sa Daraga.\nINDIGNATION RALLY. Grupo kan BAYAN, Anakbayan asin iba pang lider kan mga activista pigpoprotesta ninda sa atubangan kan NCPO an cuestionableng pang-aarestar ki Nelsy Rodriguez na detinido sa Police Station 1.\nSinda dinakop kan mga awtoridad armado nin mandamiento de aresto na pig-isyu kan Hulyo 2020 ni Juez Arniel Dating kan Regional Trial Court Branch 32 kan Labo, Camarines Sur sa casong murder.\nDai palang nahahaloy an saindang pag-iriba sa progresibong grupo na sinda Pastor Danny San Andres parataram kan Karapatan Bicol asin kan United Church of Christ in the Philippine sa Sipocot, CSur asin Jenelyn Nagrampa kan Nabua, CSur asin lider kan Gabriela inarestar huli sa casong double murder sa sahot na panhihipa sa duwang soldados na nangyari sa Ragay, CamSur. An duwa inarestar base sa mandamiento de aresto na pig-isyu kan jusgado.\nPALIWANAG KAN 9th ID\nSi Army Captain Paul John Belleza, parataram kan 9th Infantry Division kan Philippine Army sa Bicol na may base sa Camp Elias Angeles, Pili, Camarines nagsabi an duwa acusado sa casong murder huli sa pagkaka-envuelto sa paghihipa sa sarong opisyal kan militar sa Labo, Camarines Norte.\nSaiyang piglinaw kun naenvuelto sinda sa caso kriminal dai man na-ngangahulogan na mayo sinda sa lugar kan insidente alagad puedeng kabali sinda sa pagplano kan krimen, kaya envuelto sinda sa caso.\nNag-aagi sa proceso legal, nagconducir nin preliminary investigation an fiscalia, igwang affidavit an mga testigos contra sa sainda asin nahelingan nin probable cause kan jusgado nganing magpaluwas nin mandamiento de aresto, sabi pa ni Belleza.


5 candidato naghabol sa substitution/withdrawal\nLimang mga candidato sa Camarines Sur an naghabol kan ultimo dia sa substitution/withdrawal sa pagsangat nin certifico de candidatura sa Commission on Election (Comelec) kan Noviembre 15 alagad an sarong nagribay na candidato posibleng cuestionon an saiyang residency.\nSinda dating 1st district Congressman Rolando Andaya Jr. nagsibog kan saiyang COC komo candidatong congresista kan kaparejong distrito asin niribayan siya kan tugang na si Maribel Andaya Eusebio na dagos nang nagsangat kan saiyang COC si Andaya sa cargong gobernador alagad nagdemiter siya bilang provincial chairman kan National People’s Coalition (NPC)\tasin nagribay saiya bilang pamayo kan NPC iyo si 4th District Congressman Arnie Fuentebella.\nSi Eusebio nagkumfirmar sana kan Election Registration Board (ERB) bilang botante kan Ragay, Camarines Sur matapos kan pinaluwas na desisyon kan Noviembre 15 aga.\nNiribayan ni Andaya si dating Vocal Russel Bañez na nagsibog na kan saiyang COC sa cargong gobernador.\nSa cuarto distrito kan CSur nagsibog kan saiyang COC si Anjo Yllana komo candidatong congresista asin niribayan siya ni dating alcalde Antonio Chavez kan PDP-Laban.\nNaenot kaini kan Noviembre 13 si Noel De Luna candidatong party list kan Kusog Bicolandia nagsangat man kan saindang COC komo candidato nang congresista sa tercer distrito kan Camarines Sur asin niribayan niya si Dennis Tria.\nAn kampo kan Villafuerte nagpahayag na nakatalaan nindang cuestionon sa Comelec an candidatura ni Eusebio komo candidatong congressman sa premir distrito.\nAn isyu sa ‘‘one year residency’’ iyo an cuestion contra ki Eusebio mantang naghabol sana sa voters registration sa Comelec Ragay kan huring semana kan Oktubre 2021, alagad an kampo ni Andaya nagpahayag na andam sabaton an ano man isasangat na ‘‘disqualification’’\nSi Eusebio dati nang nagdalagan sa cargong congressman sa 2nd congressional district kalaban si Congressman LRay Villafuerte.\nSiya nagrehistro sa Comelec Libmanan sa ginibong eleksyon kan 2019 alagad pigprotesta an saiyang ‘‘residency’’ sagcod na nagdesisyon an Comelec na discalificado magcandidato. (dpa)